url: =“Adventus” le “Sweet December” - Zomi Adventist Innkuan\nHih pen “ Topa Jesu amasa hong paina” ahi hi. Ei te upna ah Topa Jesu pen Leitung bei ciang in khat vei hong pai kong pai kik ding hi ci in hong vaikha hi. (Mt. 24: 30; 25: 31) Tua hong paikik ding hun pen “anih veina hong paina” kici hi. “Topa hong pai nading lampi bawl unla, a tot ding lampi tangsak un…” (Mt. 3:3). Cathoic Pawlpi ii biakpiak hun pai zia pen “Adventus kal masa pen November kha bei kuan (ahl) December kal masa sung in tung den hi. Adventus hun sung pen nipi kal 4 sawt hi.\nPawlpi in March (25) ni pen “Vantungmi Gabriel in Tonu Maria kiang ah thu azaksak ni”(Annunciation of the Lord) in ciamteh in tua pawi ih bawl hi. Lam khat pan cileng Khasiangtho vanliatna tawh Tonu Maria ii gilsung ah thu in mihing hong suahni pawi zong ahi hi. Tua ni pan kipan in kha (9) khit ciang Topa Jesu hong suak in Chistmas pawi pen December (25) ni in ciamteh in kibawl hi. Adventus hun sung in Pawlpi in ei te ih lungsim ih kipuah phat ding in hong hanthawn ahi hi. Hih Adventus hun pen Topa Jesu hong suah ding hun ih theihna hang in lungdam kipak hun ahihmah bang in lam-etna ih ngah hun zong ahi hi. Ahizong in ataktak in ih lungdam kipak ding hun pen Christmas pawi ni ahi hi. Tua ahihman in Christmas pawi ii athupitna ih peen sak loh nading in Pawlpi in pilvang tak in kigin hun hong pia ahi hi.\nPawlpi in hihzah tak in thuk ngaihsut in Christmas pawi ii khiatna a peen loh nading in Adventus hun sung in gualnopna pawi te bawl ding tha hong pia lo ahi hi. Biakinn sung ah biakpiak hun sung in zong lasak te hita leh, Organ le adang tum theih tuamtuam te ih zatna ah hitaleh, Pasian tau tung pak tawh ih zep dan hitaleh Adventu hun tawh kituak in ih zat ding Pawlpi in hong hanthawn hi. Tua hi aa Christmas pawi ii lungdamna te ahun tung nailo pi in phuahtawm gualnop kholh loh ding zong kidop ding ahi hi. Tua mah bang in Adventu hun sung in kitenna zong akilawm bang in ih bawl ding Pawlpi in hong phawksak hi. Missa bawl hun sung in lungdam tak aa ihsak ahi “Vangsang bel ah Pasian minthang tahen” cih “Gloria” la zong kisa lo hi.\nHong suak ding naungek Jesu pen mi khempeuh in a lungtang sung uh ah hoihtak kiging khol in suaksak thei ciat tahen” ci in thu kong ngetsak hi. Lailet: Peter Suumpi/ Ma Kasha (Momauk)\n(4) ဆရာတော် ဆိုတေးရိုဖမော (ငြိမ်း) ဘာသာပြန်ဆိုထားသည့် “ကက်သလစ်အသင်းတော်၏ ဝတ်ပြုခြင်းနှစ် (အေ) တနင်္ဂနွေနေ့၊ ကျမ်းစာရှင်းလင်းချက်များ”။\nPrev post MSS 11: ဒုံရင်းပြန်၍ဖောက်ပြန်သောလူမျိုး\nNext post Who is Israel?


timestamp: atn

url: =Voksa Bak Nih le Naupang Khat - TUNGZANG NEWS\nVoksa Bak Nih le Naupang Khat\nKawlgam khuata mizawng veng khat aom temple khatah mihau khatin naupangte kaikhawmin an vakna khat va nei hi. Naupangte zong an lim, meh lim nek khak ding lawp takin hong kigual ngeingai uh hi.\nAnteh kan, be-meh le vosak bakpi nih ciat kuang sungah thuksa in hawm sakin a nekkhawm zaihzaih uh an-vakte innkuan in zong en-in lungkim mahmah uh hi. Tua leh naupang khat ankuang sungah voksa omlo-in be-meh le buh bek lukun a ne naupang khat mukha citciat uh hi.\nAn-hawmte kiangah hih naupang voksa pia khalo na hi uh hiam? ci-in a dot uh leh an-hawmte in a kibangin naupangte a piak kim lam uh gen hi. An-vakpa lung himawh ahih manin naupang pa gei ah pai in hopih ding a sawm leh naupang pa lukhu tawi sung pan voksa bak nih na kitun a muh sak hi.\nNaupang pa zong khitui luangsa in an-vakpa hong hopih aa "ko ka inn vuah sa-meh ne zo ngei lo, ka Nu in vosak duh mahmah ing cih gen zelzel ahih ciang a, ka Nu a ding puak nuam ka hih manin kei nektang voksa a sel sim hing" ci-in gen hi. Thu piang takpi khat ahi hi.\nI kideih sakna ahih leh phawk huaite I phawkkhak ding ahi hi.\n1/27/2018 02:42:05 am


url: =April 29, 2014 - ZoAw Radio - AWR\nAWR pen kaneu cil pek pan kazak leh kangaih den hi a, thugil, thu manpha tampi hong gingkhia den ahih manin, Mission takpi khat ahihna kahong tangko sawn hi. Leitung khuahun luanzia leh i Kawlgam sung mahmah zong, Democracy maingat ihihna tawh kizui in, 2014 Census mahmah ahzong ihihna man Zomi mah in kiciapteh theihna thupha Pasian in hong honsak ta cih imuh tek thu ahihi.\nKhuahun zui in, AWR inzong Chin panin Zomi mah tawh hong laihkik thei le uh teh deihhuai leh lunggulh huai kasa mahmah hi. CRC (Chin Refugee Committee) ten Hakha pau pen Chin Language khawng hong cih tak uh teh thuman deih te adingin hong san hak simtham a, Malaysia gamsung ah ZAM (Zomi Association of Malaysia) hong piankhiatna bulpi sung panin thu guipi khat ahihi.\nAbeisa ah Chin kicih tantan khawngte pen "Pathat tokhum guan" dinmun kihi a, Zomi mintawh nasemte gilbem khawngah silah nungta dinmun in simmawh bawlsiatna athuak Zomi salpha nih le thum om uhhi. Tu in ihihna diktak idinpih theih hun hongtung ta ahih manin, ahun zui in gamtang siam ni. Zomi ading deihsakna tawh hong tangko AWR Zomi tanute tungah zahtakna tawh lungdamna lianpi kahong ko phapha hi.


url: =A zi tawh en kenla Khrih tawh en zaw in ~ Evan. Suangh Dal :: ZOMI DAILY\nposted on 12 December 2021 at 12:13 am Lomkholna: Biakna, News, SuanghDal\n1. Jesuh Khrih bulphuh lo sermon khat pen zatui zaha omlo zatopi tawh kibang hi. Mawhna pen hong sisak thei natna lauhuai penpen hi-a, Jesuh Khrih bek tua damna zatui ahi hi.\nTuhun teh Pastor tampi takin kuan sermon thuhilh simin Jesuh thu hel zo kinken ding ci nuam ta uh hi. Sermon sim Jesuh Khrih na hel theih keileh, na laitat (Christ centre preaching) kinken theih nai kei leh Jesuh Khrih’ thuhilhpa (the preacher of Christ) na hi nai kei hi. Ahang in bang sermon bang sermon na hilh zongin Jesuh Khrih kihel thei hi. Jesuh Khrih tawh naa khempeuh kipiangsak himawk hiven.\n2. Numei in a pasal a citak dingin bawl thei lo hi. Pasal in Khrih tungah a hong cihtak teh a zi’ tungah hong citak thei pan ding hi. Tua cihtakna pen Kha Siangtho nasepna ii gah khat ahi hi.\nA zi gina ngap lo a pasal in heuh cihtak pih mahmah khawng na cihsan mawkmawk uh cihtakna i cih pen Khrih tungah a kipiak hang hizaw hi ven. A pasal Khrih tungah a cihtakna a zi-in a hamphat pih hizaw hi. A zi tawh en-in haza kha kenla, Khrih tungah a cihtakna tawh en in pakta zaw in.\n1. Mi tampi takte in Lungdamnathu taktak a kigen a kihilh a kipost te hua pian philh-phelh geuh tek uh a, thusim lo san hamtangin, thangpaih ngaihsut khek-khok geuh uh hi. Banghang hiam cihleh Lungdamnathu taktak i cih in mawhna thu tawh sual ngekngek hi.\n2. An duh tui duh zahin Pasian’ deihna mah a ci tangtang mi in Pasian’ ompihna nisim in zong ding-a, Nipi Ni bekin Didi sa lo ding hi.\n3. Pastor pa ii nasep pen tuute vak ding ahi hi. Tuute lakah keel hong pai pen poi lo a, ahi zongin Pastor pa in tuute a an vak ngei pia loin keelte khualna in a an vak zia (menu) a laih pah leplap pen poi pet mah hi. Biakpiakna icih pen tuute ading bek ahi hi, Okay.\n4. Tuhun teh Pawlpite in Lungdamnathu taktak awlmawh nawn lo lua ta uh hi. Tua ahih manin Lungdamnathu taktak na hilh leh tua bang Pawlpite ii gensiatna (vilified) thuak ding cih theihsa hi.\nTua bang Pawlpi upa makai Sya teng in Lungdamnathu taktak a gen pa pen mi ii muhkhialh dingin lang gen kiangkiang ding uh a, tua pa thu ahi lo lam-a kikupna tawh a mau kilem lo teng kimai-etna kigual nopna-in nuihciam lel san lai lingling ding uh hi.\nA thu gen dan pen Kha thu a nial hi. Gnostic thuhilhna hi. Hun lui laidan hi. A tuamkai pian hi. Ei pawl upna dan taktak hi kei. Pawlpi khenkham ding nam hi. Tuhun tawh kituak kei, cih bangdan nengneng tawh ahi lopi-in tua pa a kimukhial dingin kigen ding uh hi. Vilify = သားပုပ်လေလွှင့်ပြောဆို… Evan. Suangh Dal\nPrevious: USA, Illinois pan PU Nang Za Dal (Haupi, Phaipi) in hongnusia\nNext: USA, Kentucky sung Tornado huihpi in nawkgawp


url: =Vondeih Kep Ding – 75 (Dimno’ Pa) :: ZOMI DAILY\nposted on 11 November 2016 at 7:16 am Lomkholna: Article, Paukhankap\nNa nau Dimno ka batding lai, khatvei na pu in hongsam in na pi sum ka guk sakzel tawh kisai-in thu khat hong gen hi. Tua ni akipan in na pi sumte ka laksak nawn kei pah hi.\n‘Na nu sum lak saksak nawn ken. Tu laitak in atam loh hangin tua bangin gam tata le cin zongsang ding hi teh. Zongsang le cin sawm khat, sawm nih bek hi nawn lo-in, mi neihsa guksak in nidang ciangin guta suak ding hiteh. Tu laitak bangmah ahih tham loh hangin tua na guk sumte in nidang ciangin thonginn sung hong tun ding ahi. A ol-no in sum ngahna in siatna mun hong tun ahi,’ hong ci hi.\nDanish philosopher Soren Kierkegaard in agen ngei tangthu tom khat hong gen ning.\nTua tangthu in ‘wild duck’ cih gam Vatawt tangthu hi. Nek ding a haksat hun tuk hun laitak in hih gam Vatawt pen nek ding zongin hong leng, hong leng hi. Singdawn khat ah hong tu in, agal khat a et leh lokho pa in a inn Vatawt (tame duck) te an apiak hong mu hi. A nitak ciangin tuate lak ah hong paisim in tua inn Vatawtte tawh om khawm in lokho pa’ an piakte hong ne in, a buk ah hong giak khawm hi. Tua bangin ni khat khit nikhat hong om-in, inn vatawtte’ an te hong ne-in nuam hong sa mahmah hi.\nTuk hun hong bei-in khua hong khal nikhat, atung ah alawm gam vatawt dangte ahon in aleng zuahzuah hong mu hi. Suakta tak in om in, a utut na mun ah aleng alawmte kiang delh dingin hong kithawi in, a kha hong zap leh hong lengto theilo hi. Thau lua ta-in, a kha in apumpi hong lenpih zo nawnlo hi. Zongtawm nuamlo in ol-no tak in abaihsa bek ane nuam, a thadah gam Vatawp pen tua ni akipan in inn Vatawt hong suak ta hi.\nTawngno aw, na khat peuhpeuh ah abaih sa-a ngah ziauhziauh pen ahoih penpen hilo ahi. Abaih zaw lampi tot ziauhziauh pen ahoih penpen ding lampi hilo thei ahi. Nute kiangah sum ngetnget sangin a theihloh kal-in a koihna ah laksim sak ziau pen baih zaw mah hi. Innlai te bawl sangin apam ah kimawl phei pen nuam zaw in baih zaw mah ding ahi. Biakinn ah kul liangin thungaih sangin lawmte tawh kikhawl in ciamnuih khawng gen leng nuam zaw mah hi. Nitak kikhawm pai sangin TV pan in Korea kaa khawng en leng nuam zaw mah hi.\nAhi zongin a baih zaw lampi, a ol zaw lampi leh anuam zaw lamte te-in atawntung in ahoih pen lampi ahih loh lam hong phawk sak nuam ing. Gam vatawt na bat khak ding, thonginn lampi tawn in apaipai na hih khak ding hong lung himawh ing!\nPrevious: Mite gilo ka cihcih leh… ~ Tual Khan Suan\nNext: GZA Khawmpi ading Thungetcialna leh Khawmpi Hungelna zaksakna


url: =Bawngtal thahsiam Matador khat bawngin atuap pikkhapsak in si :: ZOMI DAILY\nposted on 18 June 2017 at 1:11 pm Lomkholna: News, Sawltak, World\nSpain gammi bawltal tawh kibuanin aminthang mahmah Spanish Bullfighter Ivan Fandino pen Piancit gamah bawltawh akibuan alitak in pikngawhkha in si cih AFP te’n genkhia hi.\nSouthwestern France ah akibawl bawngtal thahpawl “Bullring” khatah bawngin aki tawh pikkha in, a awmsung ah aki thukpi lutsuk in atuap “Lung” piktam ciliang hi. Zato ah amanlang in kipuakpah himahleh zanni Saturday ni in sita hi ci’n Medical Service te’n genkhia uhhi.\nHihbangdan in bawngtal tawh akimawl tepen “bawngtal thatdingpa” Matador kici hi. France gamsung Aire-sur-l’Adour bullfighting Festival pawipi ah asipa Ivan Fandino leh adang lawmte Matadors Juan Del Alamo leh Thomas Dufau tezong aki mawlkhawm uh ahihi.\nPhoto aki khahkhia pawlkhatah Ivan Fandino pen bawngtal in aki tawh apikkhak khitciang in si luangkhia ziahzaih in, tuacinag in alawmte’n tuahkhia uhhi.\nBawngtal tawh kibuanpen Spain te ii ngeina in azat uh kimawl minthang mahmah khatleh alauhuai mahmahkhat ahihi. Matador tepen aliam aomzelzel hangin asi taktakpen tamlua samlo hi.\nVideo: Spanish matador dies after being gored during bullfight in France , Ivan Fandino , RIP\nNungkum July 2016 inzong kum 29 aphakhin Spanish matador Victor Barrio pen bawngtal tawh kimawl in Television ah Live in aki khahlaitak bawngtal in a awmpan in piklumziau mawk hi. Tua madiak khakhat akisap hunlai inzong kum 64 aphakhin Mexican Bullfighter El Pana akicipa bawngtal in a awm pikkha in, zato atunciang asawtlo in sipah hi.\nBawngtal thahpawi pen Spain gamsung ah akumlui ngeina “Centuries-old tradition” khatin akituat hi a, abeisa in kumkhatsung bekbek in bawngtal thahpawi 1800 veibang kibawl cizen hi.\nRelated: Ataw pan bawngtal ki letmat 11 thukin pikkha himahleh lungkianai tuanlo ~ ZD\nAhi zongin tulamlam ciangin hihbangin bawngtal thahpawi, ganhing gawtbawlna cihte pen Animal Rights te’n cikziat huai salua uh ahih manin, Spain Authorities te’nzong khamcip mahmahta uhhi. Sawltak #zomidaily\nPrevious: Coconut kungtung pan aki gui awklum dektak khat Video kizaihkha\nNext: Kuala Lumpur khuasung ah thautawi guta damiah mi 2 kikaplum


url: =Kuala Lumpur khuasung sanginnkhat meikang in mi 25 si, 3 liam :: ZOMI DAILY\nposted on 14 September 2017 at 10:31 am Lomkholna: Malaysia, News, Sawltak, World\nMalaysia, Kuala Lumpur khuasung aom Jalan Datuk Keramat ah sanginn khat meikang ahih manin mi 25 in sihlawh cih theStar pan kiza hi. Tua sanginn pen biakna sanginn “Religious” khat ahihi.\nKuala Lumpur City Fire and Rescue Department te genkhiatna ah tua Religious (tahfiz) sanginn pen tuni Thursday zingsanglam 5:15am hunpawl in meikang kipan cihi. City Fire and Rescue Department te tungah zingsang 5:41am hunpawl in kizasakpan cihi.\nZingsang 8am hunpawl in meikatna aphual ah meiphelh mawtaw Fire Engines 9 bang om cihzong kiza hi.\nTuciangciang Information akizakna ah hih sanginn meikatna hangin sangnaupang leh sangsia akigawm in mi 25 si cihi. Asi aluanghawm khempeuh Kuala Lumpur General Hospital ah kipuak cih NST pan kiza hi.\nMeikatna ahangpen koipan kipan cih kitheician nailo a, kumpi thunei te’n akanciansan laitak kici hi.\nHih meikatna biakna sanginn gei ah aomte genna ah zingsangtung in huhna ngenin akapkap kiza ci uhhi. Tuaciang in tuavengsung aomte’n a enkhiading in apai uhciangin Tahfiz Darul Ittifaqiyah sanginn pen meikuang ziahziahta cihi.\nHih sanginn pen dawlnih “two storey building” hi a, sangnaupang tepen Dormitory sungah lupna double-decker beds tawh alum uh ahihi.\nFire and Rescue Department panin meiphelh Firefighter te atunciangin meikuangpen huaisialua mahmahkhin ahih manin, bangmah hutkhiat theihding omnawnmello cihi.\nAsi mi 25 lakah sangnaupang 22 kihel uh a, sangsia pen mi 3 kihel uhhi. Tualo adangzong mi 3 limliam mahmah cih kiza hi. Athu ala aki kancian laitak hi a, Information akicianzaw in akitheihbeh aomleh hongki Update kikding hi.\nAbeisa August khasung in Fire and Rescue Department te’n Private Religous School te ah Fire Safety hoihtak kibawllo ci’n alunghimawhna uh pulakkhia hi. 2015 kum khitzawh biakna sanginn tuamtuam pan meikang vaitawh kisai in buaina 211 veibang omkhin cihi.\nKuala Lumpur khuasung ah meikang pen omtheizel, kiza zelzel a, ahi zongin sihkhatin mi hizahzah asi pen kiza ngeilo ahih manin, mulkimhuai phadiak hi. Sawltak #zomidaily\nPrevious: Florida Nursing Home ah Electric mei siatna hangin mi 5 in sihlawh, mi 115 kihemkhia\nNext: Tulaai Leitung Thuthang Tuamtuam Updates (Sep 13)


url: =Abraham Lincoln tangthu (Biography) ~ Timothy Naulak :: ZOMI DAILY\nposted on 29 March 2015 at 8:15 am Lomkholna: Article, Biography, TimothyNaulak\nAbraham Lincoln (1809 – 1865 AD) 16th President of U.S.A\nKum (56) sung bek adam hangin lungtungbup ah aminthangvangvang khat hiding hi. Singtumtawng aa kibawl inn siabu bap sungpan in U.S.A gamkumpi inn kangsung ciang atun toh nathu minthangvangvangphadia hi. A gualzawhna akilangpenpen khat ahihi. Ahih hang in Abraham Lincoln thupi’n na pen in agama a ding leh leitungbup aading aa anasep te hizaw hi. Mi citak, hangsan leh tupnakician anei khat hi in U.S.A gamsung kitamkhamdingpan in hotkhiat nahang in tualsung kidona nawksuak zo in gualzawh na ngah hi. U.S.A kipumkha ding kemcingzo in Gam thukhunpi (Constitution) bawlpha in Sila neih loh ding thukhun bawl hi. Leitung bup ah milian, miminthang, mi lainat khat ongsuak hi.\n“Hihleitung ah kateng khin hi cih mi in atheihnading in nasep bangmahkanei keihi. Tuabangpi mahtawh ka hunneihsung aa thupiang te ah ka min tawhkizom hen cih pen kadeih nabulpi leh ka ngiim nalian pen ahihi” Abraham Lincoln.\nPigeon Creek ah kum ni ongom khit ciang in aNu in nat nalam dang khat “milk sick” acih uh nat na ong nei hi. Siavuan om na anai na mun pen tai(35)bang gam la hi in amah aa ding in zato zuat ding cih navet omtuak lo hi. Pi Lincoln pen nek lim lo hang leh azawn luat man un gawnglua mahmah in, dam ding zong a ngam loh kawm kal ah kalkhat khit cianghi leitung nu sia tahi.\nA Nu kik ongtun ma kipan in Abraham Lincoln pen Abe ci in akisam den khin khat hi. Abe in laisim hun sangkah hun nei ngei lo hi. A pa in laisin ding sangkah dingkisam sua lo lel hi. A Nu kik in naupang teng in sangakah kul limlim hi cin ong gen hi. A sawtlo khit ciang in Abraham (Abe) leh aNukik ongki ngai mahmah uh aa, aNu kik in “tapa hoih mahmah khat hi” ci’n gen den hi.\nLaipai ongtheih khit aa kipan in amuh khempeuh laibu sim den hi. Kum (19) acin ciang in hat mahmah in aguh zong gaw mahmah ci hi. Sing luang nih pua zo khin ta hi. Pi (6) leh letmat(2) aa sang hi in agih na Pound(150) hi in khut leh khe sau phadeuh, alu neu bilbel khat ahihi. Abe pen tangval sang lam ahi phing pheng khat hi in a Pa in”Hei tawh sing kisui phawlgawp, nawt ngil ding akisam aki nawt ngil nai lo phitphiat tawh kibang” ci hi.\nA sawtlo hun sung in Lincoln pen “Capital ah tangthu gen siam pen ” ci in kigen pen ong suak in, a nasep zong ahoih pen ding in ongsem hi. (Capital pen U.S Congress munpi hi.) Mi in Sila nei in gan bang in na asep sak pen thu man in ngaihsun thei lo in, suahtak sak ding ngaihsut na ong nei hi. Congress atut neih veina ah District of Columbia a Sila neih khap thukhun ong ngen hi. A hih hang tua nget na pen sangthei lo in nawl khin ongsuak ta hi. Lincoln pen lungkim het lo lua ahih man in Springafielh ah ong ciah kik hi. Congress ah ahun bei ta ahih man in thukhun nasep ong sem kik phawt h.\nNuam sa mahmah in sitni(lawyer) na sem in politic nasep nop na lungsim zong bei pian ta hi. A hih hang in 1854 kum ong tunciang in Sila beisak nading lunggulh na tawh lungsim ong kidim in ” hih nam pen alang Sila alang suakta tak aa om cih pen hithei lo” ong ci kik ta hi. A hih theih na khempeuh tawh mala ding in ongkipan ta hi. Ni dang aa Nungak tawhkisai akidem pih pa Douglas pen Senetor ahih lai tak hi in Sila neih leh neih lo thu tawhkisai aki dem pih pa hi kik hi. Hih kum sung mah in legislative member ding in telcing ong hi in, ahi zong in nungkik kik in U.S Senate member ding in candidate in cing zo lohi.\nLincoln zong ong heh pian sim in ahih hang ciamnuih na ding in zangthei vanglak hi. “Pasal naupang no khat akhe cin suih khialh nasa lua kisa akahsuak ahih hang kap ding kilawm nawnlo kahnuih pian” dankhat in kingaih sun hi. Ahih hang in Abraham Lincoln pen tua bang maimai aa lungkia ding dan hilo. Mipi te kiang ah sizungzi aneih na mun ah thu gen den in, New York ah athugen hang in mipi in thupi ngaih sut in, amin thangvangvang mai hi. A thugen aza angai mipi in amah tel tummel lo uh ahih man in ” Hih khuata mi thukhun lam thei, atei mel lo, thungai khempeuh thuzawh mahmah kua ahia le?” ci in kikum supsup uh aa amah theih nop na lungsim nei sak tuam mahmah hi kici hi.\nU.S gam bup Republican Party te in 1860kum may kha in kikhop na lianpi (conference) neiuh aa U.S president ding in Lincoln pen tel khia uh hi. Republican party ten U.S kumpi ding in atel ding uh aup mawh uh pen William H.Seward, New York Governor ahihi. A hih hang lamdang tak in thuong piang aa Abraham Lincoln pen gualzo taka in ong cing ta hi. Hih thuthak(news) atheih lai tak in Lincoln pen Springfield ah bawliball akimawl lai tak hi. Laikhak en vat in ‘English Street ah numei tompian khat in hih thu theih leh lungdam sin teh maw? Ci leh akilawm. Tua nu hilh ding in lungdam tak in inn lam zuan in tai pah vengveng in, lungdam tak in inn ah aciah akhat veina hi ci hi.\nLincoln in laibu tampi tak at khin in thukhun tawhkisai thu zong thei mahmah hi. Thu buaitampi tak zong thukhen khin hi. Tutung candidate ading telcing ahih na lai thukim pih na lai at ding pen kidom phamahmah hi. A lai at pua in Superintendent of Education pa kiang ah pai in hoih tak in ensak in sitsak aa” aman loh na khat zong om kei leh ka deih hi” ci hi. Superintendent in khat bek bawlphat ding om ci in gen hi leh kilawm.\nDemocrats pawl in deihtak in Lincoln pen langpan uh aa, “khuata thukhun siam sitni(lawyer) hoih lo pen, bang mah hilo, ciamnuih khawngpeuh gengen uk, Grammar siam lo, milian nam hi lo, goliat tawh kibang pen cih dan in mi in ko bawlin nei pen uhhi.\nU.S khanglam thuthak bu(news paper) Charleston Mercury acih uh U.S.A kitel na result ki at na ah ” gamdang thuthak(Foreign News) ci in kiat hi.Charleston gunkuang khawl na ah gunkuang ong lut pen South Carolina pawl in na do pah in thauging kipan ta hi.\nTualgal kido na ongkipan in Saklam galkap te pen Bull Run ah khanglam galkap te in zo uhhi. Lincoln pen alungsim na vangvang mai hi. A hih hang in, hih in saklam ah a teng te ading in lungkihual na ongsuak aa, hibang buai na asuah man in ommawkmawk thei ding ong hi nawn lo hi ci in ong theih khia ahih man in amah aa ding metna khat ongsuak vet zaw hi. Kumpi ahih man in Lincoln pen galkap mangpi zong hih pah aa General galkap bute pawl pen naupang lungsim nei sa luamahmah ahih man in naupangsang in ukhak sak tuak peuh mahhi. Galkap bu General te sungpan in Ulysses S.Grant pen General dang te tawhkibang lo in galkap cihpen galdo ding mah avaipuak lian pen hi cih insangsiam thei hi. General dang khempeuh in Ulysses akhawl ding nget uh leh Kumpi pa Lincoln in ” A mah in galdo hi” cih san ziau leh adang ten amah in ” Zu dawn hi” ci kik uh aa Kumpi pa Lincoln in ” Bang zu maw adawn? Ka general galkap bu pih te kiang ah zu thambelbel in khak nuam ingh ci hi lo maw” ci in gen hi.\nA piang nakhempeuh ah Pasian deih na hici in sangsiam mahmah in, ki lem ding leh gal om loding lungmuan huai mahmah ding cih hun pen ngaklah mahmah ta se leh Lincoln pen adin nakhat ah dingkip den hi. U.S Congress te kiang ah ” Kido na apan ate akhawl hun ciang bek in kumpi zong khawlding hi” ci hi. A tawp tawp na ah kido na ongkhawl kuan ta sam in, khanglam palai (sawltak) te tawh Hampton Road ong mun ah ki mu uhhi. Lincoln in thauvui thautang akoih kei ding uh hi kilem na bawlding ut lo hi. A tawp na ah khanglam galkap mangpu pi pen General Lee leh makai dang te in thauvui thau tang koih in kiap uh hi. Sal suah tasak in, American pumkhat suak sak in, galmuan naong suah ta hi.\nFort Sumterah mun ah Union laan(Flag) kikhai phevekvek in, Washington pen lungdam maipaak tak tawh ongkidim ta ahi. Nikhat kumpi inn kaang(white house) sung ah tu in aom laitak amai ah General Lee man(photo) kisuang mu in enthapaai keei kawm in ” Mel hoih peuh mah ee maw, mi thupi leh hangsan mahmah khat himawk ei, kido na ong khawl theih man in lungdam ingh” ci hi leh kilawm.\nTun ah kido na hang aa aki khak khempeuh ongki hong ta in, Pi Lincolh zong nuam mahmah sam hi. Nitak khat piahzat(kineihsiam) et na mun khat ah gualnop na bawlding vaihawm uhhi. Kumpi pa leh azi ong ongpai ding ahih man in kumpi patut nading mun hoihmah deuhin bawlsak uhhi. Hih piahzat et na mun pen Ford Theatre mun hi in, Keene kineih siam in ” ka America u nau pih te” cih onglak ding hi. Lincoln pen kidawm ding leh kigalging ding in hilh khawl hi aa ahih hang in nuih san zuau mailel hi. Kilem na leh gal daih na ongkipan khin hi mawk ahih man in kua in that nuam laizang ding?\nKumpi pa tut napen kawngkhak gei mahmah hipah ahih man in avei lam ah azi, atak lam ah agalkap Major naupang laimahmah khat leh a zite teng uh tawh tu khawm uhhi. Kua mahin amuh ma in onglut thak pa in kumpi Lincoln ii biang bul ah pistol thau tawh ngat in kap dal mawk hi. Major pa in bawl ong zam phei sam in temta (dagger) khat tawh avik phei leh tua mun pan in liang khia in limkineih (piahzat) bawlte kiang tausang ah tu suk hi. “Kumpi pa ki kap hi lo maw” ci in numei khat ong awk zekzawk hi.\nPiahzat lahna inn gei aa om mi inn khat ah Lincoln pen ongkoih uhhi. A hih hang in ong nungta kik nawnlo mawk ahih man in azing ciang zingsang nai 7:00 hun in Secretary of War, Stanton pa in ” Tun ah tuntung ading hi ta hi” ci in asih thu ongtangko khia hi.\nHih lai lai no sungah Abraham Lincoln tangthu kim tak in kigen khinzolo hi. A nun tak dan leh alungsim ngaihsut nalian mahmah in leitungmi te lungsim zomahmahhi. Alungsim sung ah hoih in tehcih aa aup khat pen anuntak pih sawm asem khia ngiat khat ahihi. Micitak, azulh zau lo, thukhun leh thupiak athupi sim mahmah khat hi. Mi cing leh mi mawhnamai sak thei mahmah khat hi. Akhat veina kumpi ding in telcing ahih lai in kido na aom laitak hi in, tua hun aa athugen pen ” with malince toward none, with charity for all” cih ahihi. Zo pau in “Kuamah hua lo in, mi khempeuh kiang ah ih neihsa phal ni” cih na ahih kei leh zong adeih na kinaih pen ding hi.\nLeitung ah aminthang mahmah khat Kumpi Abraham Lincoln tangthu Zolai tawh kong suak sak hi. Lai sim uuk ta ding in deih sak na tawh. Translated by Timothy (Naulak)\nPrevious: A zakdah huai thute ih hamphat nading hi zaw thei\nNext: Zogam leh Zomi a nih in it hunta ~ Deih Tung\nPasian’ Thupha ~ Lian Za Tuang\nHuawei Smartphone te metnawnlo ahih manin, nasemte Job Cut patau ~ ZD


url: =Vondeih Kep Ding – 38 (Pau Khan Kap) :: ZOMI DAILY\nposted on 3 August 2016 at 7:06 am Lomkholna: Article, Paukhankap\nTu nung nipi ni kikhop tuak ciangin lambaang nawn loin inn ciah suak pah ing. Online tu in news citeng ka ban etet leh website thak khat ka mu dihdih hi. Na pa in ka laisim nopnamte na om ahih manin tuipi sunga sumkuang khiat tawh ka kibang hi. Annek ding, ihmut ding ka phawk nawn kei-a, tua website sungah ka bualcip hi. Robot khat bang hileng ka ut phial liang hi. Tua hi leh an nek kul lo, ihmut kul sese loin lai ka simtan thei ding ka ci hi. Na pa in hoih kongsak loh pawlkhat om in anuai ah numbat tat in hong gualsuk ing.\n1. Sum nong nget ciangin, ‘tua deih ing, tua hong leisak ve, pa,’ nong cih pen hoih salo hi ing. Mailam ah na deih na lei na dingin sum hong ngen nawn ken la, na kisapte na leina dingin hong ngen in.\n2. Na khat peuhpeuh ah, ‘khial kha leng, khial kha leng,’ na cih den zong khelthei le cin hoih sa ing. Mi khempeuh akhial lo om kei. Khialh khak ding peuhmah lau masa lo ding. Na khiallam na kitheih leh adik pen ah na paiphei theihna dingin hanciam in.\n3. Mi gensiat ding lau duaiduai nawn kengh. Nang thu, nang mah bek mah in athei pen hi.\n4. Na lawm na gual te zong aanaa thei lua teh. Aanaa luatna in hamphatna hong pia ngei lo hi.\n5. Lawm ngaih khat bek tawh tuulsawm ken la, tampi neih sawm in. Ahi zongin khat tawh na kikhen khit ciang khat neih sawm pan in.\n6. Numeisan khat lau in taitai nawn keng. Maizum huai lua!\nKhat peuh in hong tup leh tum kik pah, pasal hilo maw nang!\n7. Ka zi dingin, ‘numei pil, numei ciim deih ing,’cici nawn ken la, nang mahmah pil sawm masa in. Tua hi leh nang tawh akituak ding numei khat hong om lel ding ahi.\nKa phawk khakpak teng hi-in mai ah ka phawk aom lai leh hong zom kik ning. Zing leh nitak in na nau tawh na ha uh pongman in na nawt uh hiam ou! Na nau in hanawt a zongsat theih na dingin na hanciam pih in.\nPrevious: Nang Lo In ~ Man Khawm Cing\nNext: Tulai Thuthang (03 Aug 2016) ~ Pu Thangboi\nMyanmar gamsung ah lungmuanna omlo semsem ahih manin, Chin State galtai te UNHCR ii kepbitna kisamlai\nMalaysia, Bukit Bintang vengsung aom Nightclub khat thautawh tamveipi kikapgawp


url: =Zomite khanmawh bawk ~ Tual Khan Suan :: ZOMI DAILY\nposted on 24 August 2016 at 11:16 am Lomkholna: Article, Politics, Tualkhansuan\nI paunak ah “Khatvei peuhmah lampi sikkhial lo om lo hi” i cih mahbang un minam nna sepna, mimal na sepna ahizong in a khial ngeilo om lo hi. Na sepna khatpeuh i lawhcin theihna ding in i tup i ngimna te theician in tua tup leh ngim te lenkip tinten in lam i pai bek thamlo in i zuihsa, a beisa a i phut khaksa thute enkik a, tua te sung pan zillai (lesson) i lak theihding zong kisam hi.\nZomi te pen leitung ah minam picing khat a ciapteh tham a cing hi na pi’n bang hang in leitung ah gam leh lei nei lo nam mangthang bangin nam dangte nuaisiah leh nenniam a om om lai hi hiam? cih Zo minam it te et phatkik ding mawhpuak ahihi. Kum zabi 19 malai hun ciang pen Zomi te ei mah leh ei mah ki-uk in namdang kumpi te nelhsiah leh ukcipin omlo hi. Kum 1894-96 kum ciang in gamkek mikang te ukna sung ah i om a, tua hun a kipan Zomi ten I kumpi tokhom uh tuhun ciang dong i khah suah den in nam dangte pangbel, namdangte ukna sung ah i om lai uhhi. Tua bektham lo in i munleh i mual, I gam leh i lei tang uh khen thum in hong kikhen sak a u-nau sang gam khat kimlai nam dang, gal leh sa bang in i ki-en kha uhhi.Nam dangte thubawl hang in pianna pu leh pa ki bang i hihlam i tang thu, i ngeina leh i sisan te in kiptakin hong lak khin hi na pi mun leh mual zui a min lawhna peuh minam minding in i zang uh a, i ki tuam zialzial lai uh hi.\nLeitung ah min khat nuai a om minam te zong za lak ah za mah a kibat man un mi nam khat sung ah kipum khat hi tuanlo in, ki lam danna tawm om te, a hi pen a hi bang in pom in sang uh a kipawl theihman un minkhat nuai a kipum khat in,minam khang to uh ahihi. Zo mi te sungah zong i kibat lohna un tawm om mah dinga, tuate sang siam pom siam in, minam kipum khatna ding nna sepna a bei sa hun te lawh cinna leh lawh cin lohna te enpha kik in na semleng mai lam ah lamzang na tampi omding hi.\n1.Minam MIN khat nuai ah kipum khat kikna.\nZomi te pen MIN hau minam te hi uha, MIN vai mah tawh a beisa hun pan tu hun ciangdong i buai na pi khat a hihi. Hih lai at pa in “Zomi te kipum khat na ding in tua min zang ding, tua pen kilawm pen ding hi” cih a gen ut ka hikei a, minam kibang hi na pin MIN khat i zat loh man leh MIN khat naui a I kikhai khawmloh man in minam maineu na te i ngaihsut phat kik theihna ding deihna hih thu a gelh ka hihi.\nA beisa hun a i minam dang te in hong theihna(recognized) MIN te uh pawl khat pen ei minam sung uh mun leh mual zui peuh, beh leh phung zui peuh, kam pau zui peuh a ei leh ei ki lawh na pan a kingah , tu hun ciang dong kizang to suah ahihi. Pawl khat leu leu pen minam dang te in ei theihloh in hong na piak uh MIN peuh ahihi. I pianna i sisan zui a kingah ei min dik min pen kizang taktak theilo nai lohi. Min tuamtuam i neih manin pianna kibang, sisan kibang i sanggam te pen minam dang i sa kha hi.\nI minam min ding pen bang thu bulphuh in kisam ding i hihiam? Beh leh phung bul phuh ding maw? Beh leh phung bul phuh ding i hih leh (genthena Guite beh in paite/Tedim kampau te sung bek hilo Thado kampau te sung ah zong tampi omhi. Sailo beh in Duhlian/Mizo kampau te sung bek ah hilo Paite kampau sung ah zong omhi.) Kampau bulphuh a minam khat hi ung ciding maw? Sih zang kampau te pen “sih” tamna mun a teng uh a hihman in a kampau uh pen “sihzang kam” ki ci hi lel hi. Mun leh mual tuam man in kampau pen neu cik cik a aw kaih kilam dang hi lel a, minam khat min ding zon na ah kampau bulphuh ding kilawmlo hi. Mun leh mual bul phuh in minam min phuak ding maw? Tedim Zomi ,Falam Zomi ,Haka-Zomi—–cih bang te America /Japan a om uh hang in America/Japan sisan neithei tuanlo uhhi. Israel minam te zong leitung mun tuamtuam ah a ten kawikawi uh hang in Israel minam sisan bei lo ahih man in Israel minam te haksat na a tuah te uh pelhthei tuanlo uh hi. Tua hi a, mun leh mual min pen minam min ding in zat ding pen kicing tak lo hi.\nMinam dang te hong piak min te pen minam min ding in zang ding maw? Kawl minam te pen Zo mi ten “KAWL” i cih hang in a mau leh a mau “BAMAR” ki ci uh ei mi te min piak pen zang het lo uhhi. Minam khat in a mau minam “MIN” ding pen nam dangte tel saktheih thu leh bawl saktheih thu hilo a, a mau minam te i deih tel theihna ding hamphatna (right) nei tek uhhi.\nTua ahih leh minam min ding tel na ah bang bulphuh in tel ding hiam? I gam I lei, i ngeina, i khang gui, i tang thu te leh i pianna i pu leh i pa sisan zui in tel ding ki lawm pen hi. Ei leh ei minam dang mah bangin i kituam zialzial ut hang in minam dang i hih loh na i ngeina, pu leh pa tawndan, I sisan te in nial theih lohding in siangtakin hong na lak khinzo hi. Beh leh phung tuam, kam pau tuam, mun leh mual tuam i hi ta zong in i sisan uh tuam lo hi.\nThu Sep 6, 2001 12:23 pm\nPrevious: Vondeih Kep Ding – 46 (Pau Khan Kap)\nNext: Zomite kiamlam maw khantohlam ~ Thang Khan Dal\nKawlpi Honghawh Ve ~ Rev. Thang Van Lian


url: =Mihing taktak leh a maban. Agelh - Dr. Do Sian Thang - Laibu Saal\nHome > Thuluui/Articles > Mihing taktak leh a maban. Agelh - Dr. Do Sian Thang\nMihing taktak leh a maban. Agelh - Dr. Do Sian Thang\nThu paipih: Mihing taktak leh a maban\nAgelh - Dr. Do Sian Thang\nPasian’ liatna leh mihing thupina\nNa ngaihsut tham ding-in bang hilel a, na phawk tham ding-in mihing’ta bang hi lee ahi hiam? Ahi zong-in, vantung mi sang-in a neuzaw deuh bek-in na bawl a, minthan’na leh pahtawina nangmah in na guan hi. La 8.4,5\nTua ahih ciangin Pasian in ama’ lim bang-in mihing piangsakin, Pasian’ lim bang in amah a piangsak hi. Amah in pasal leh numei a piangsak hi. Pian 1.27\nTOPA Pasian in leilak pan a leivui tawh mihing bawl a, a nak sung-ah nuntakna hu sang suk hi. Tua mi pen leitung nuntakna a nei mihing hongsuak pah hi. Pian 2.7\nPasian in mihing mawkmawk hilo-in mihing taktak ah ding-in hong piangsak hi; thamlo-in hong piangsak kik kik hi.\nI nuntakna-ah gamtat hoih a nei ding-in a hongbawl ihi hi. Ef 2.10\n…eite a khangcing suakin, Khrih’ cingtaakna ciang I banto ding hi. Ef 4.13\nMihing taktak ahi ding-in Zomite in thu-dapphah ih nei hi; tuate lak-ah nihte in: Tual thukham leh vaphaul lim ahihi.\n1. Tual that kei in.\n2. Na nu leh na pa zahtak in.\n3. Zuau thu gen kei in.\n4. Gu kei in.\n5. Mi’ zi mi’ ta tungah khial kei in.\n6. Mi’ neihsa tungah tatsia kei in.\n7. Mi’ neihsa duhgawh kei in.\n8. Pau pha kei in.\nZomi hihna, khami hihna leh thumanna; hih thumte kikhen loin tonkhawm hi. Mikhat in ama’ lawmpa;/vengpa’ tungah a thuman na in ama’ tungah a thumanna ahi masa hi. Ihnu ihpate in tual sungah guktatna theilo uh hi. Kumpi sangnaupang masate in tual sungah lai-etteh cihte theilo uh hi. Hih guktatna leh lai-ettehnate pen tuaksuak/innteek ahi kei hi; lengla ahih man-in, a ciahkik kulding hi. Tapidaw kimkhatte in a hawlkhiatding dawi pen guktatna leh lai-ettehnate hipelmawh ding hi. Thamlo-in pulepate in zudawn mawkmawk lo uhhi; a dawn lehlah thupi lapi lelkhawm uh hi: lei leh ha pokhawm a kipeh hun ciangin a kilemkik nading in zu kilupin dawnkhawm uh hi. Khangthakte in kito nading in dawnkhial uh hi; tua in tualsuak hilo hi; lengla ahih man-in ama’ innlam a zuatkik kulding hi. Zomi piangthak kimkhatte in ahawlkhiatding uh dawi pen zukhamna leh kitotna cihte hipel mawh ding hi.\nTuhun ciang in model kinakzat mahmah hi. Ei’n zong model khat, David zang leeng. David pen mihing taktak ahi hi. Mihing taktak ahih man-in a thanem zel hi. [ Bathsheba khialhpih]. Mihing taktak ahih man-in thahatna ngen nuam hi; [hong sil in]. Mihing taktak ahih man-in lungdam takin Topa’ na sem hi;[ La 100]. Mihing taktak ahih man in hihzo hi. [David in a tulsawm in that]. Mihing taktak ahih man-in zawhna bek hilo in lelhna zong thuak hi [ a tapa in lehpei hi]. Mihing taktak ahih man-in kiniam khiat hi;[ eite pen leivui ihihna a phawk hi]. Mihing taktak David in Pasian’ liatna leh mihing thupina a sinden hi. A sindenna hangin: Pasian’ thu pomzia lui a thak tawh a laihngam hi [ 1 San 21.1-6]; sihna pomzia lui zong a lumletngam hi [2 Sam 12]; thuneihna’ laigil zong a kalhkhiatsak hi [2 Sam 23.13-17]. David in mihing taktak hihna bulpi na len kha hi. Tua in mihing pen leivui ahih lelna, Pian 2.7; tua mihing pen Pasian in amuan mahmahna thu, Pian 2.15 ahi hi.\nNgaihsut ding in:\n1. Mihing mawkmawk’ pianzia kimkhatte gen/gelh khia dih ni.\n2. Vaphual – ciamtehna tawh mihing taktak a kisuak thei ding hiam?\n3. Singlamteh ciamtehna tawh a kizom theiding hiam?\nMihing taktak in Pasian’ liatna tawnin ama’ thupina a theician hi. Tua bangin mihing taktak in ama’ mabante a zom toto ding hi. Ama’ mabante namngah suah in isin ding hi. Tuate in: khantohna, pilsinna, cidamna, kimlepam kepna leh kizopna, cihte ahi hi.\nMk 16.7 Note tung ah hong gensa bangin Galilee gam amaute’ mai-ah pai hi; tua lai ah amah na muding uh hi ……..\nMihing in akikhen theilo, a kibanglo namthum kigawm hi: tuate in, kha, lungsim, pumpi, ahi hi. Mihing taktak in kha, lungsim, pumpi, kalkim tak in a khangto ding hi. Khatvei lai-in singkung namli a om hi. Thkn 9.8-13 sim in. Olive kung, biakna-tua bek ci hi; kha-mi lua hi. Theikung dangka bek ci hi; haunuam lua hi. Lengkung, nopna bek ci hi; nam kinken nuam hi. Thangling kung, kineih-in zuau-phuak hi; hitheilo pip, hitheimah ing ci hi. A masa thumte in hithei gige, hitheilo ci uh hi. A vekin khangtolo dinmun ahi hi. Tua hi-a khantohna ding-in dinmun kitheih masak kul hi. Tua bang a dinmun kitheih masak na pen paulam pan-in hong pailo-in sunglam pan-in suakkhia zaw hi. Khantoh nading-in mihing taktak hihding kisam hi:\nNopsakna a hong pia Pasian in na khempeuh ah siangthona leh kicin’na hong peahen la, na kha uh,na nuntakna uh, leh na pumpi uh hoihtak in hong kemhen la, I Topa Jesuh Khrith hongpai ciangin mawhna kaht zong anei hetlo ding in hong bawl ta hen. 1 The 5.23\nNa Topa Pasian uh, na lungsim khempeuh, na nuntakna khempeuh, na pilna khempeuh, leh na thahatna khempeuh uh tawh na it un. Mk 12.30\nEite’ khantoh nasepna ah: sumzuak, sumzonna, mawtaw nasepna lam leh lokhawhna gan-khawina, cihte ihsin ding hi.\nEimau leh Ih mipih ih sapihte hong sialnek,zuautana leh duhhawpna tawh sumzuak sumzonnate ih Pasian tading hi; eimau leh ih mipih ih sapihte hong tawisangthei citna leh thumanna tawh sumzuak, sumzonna lam ih manawh tading hi.\nSumzuakna leh sum zonna lam :\nA bulpi inah : a-van leh a-man, a-maan ding ahi hi. Hih san-ah kihuhtuah, phatuam – khawm, cihnopna ahi hi. Tua’h a ki-nga zuakna leh zonna in mimal pan-in milom khantohna lam ah hong mualsuahpih ding hi. Lai Siangtho sinna azo ding khat in sumbuk vanzuak mah sepsawm hi. Asin maa sing in asin zawh-a sumbuk nasepna in muibun zaw ding hi: vante siangtho ding hi; tehnate zong man zaw ding a vanman zong kituak zaw ding hi. Gentehna Credit Union, Credit Cooperative cihte. Tapidaw sumbuk sumzuak sumzong khempeuh tua dan-in hiding hi; banghang hiam cihleh kha thu in tua sumzuak sumzon nasepnate sung ah gamtang in a om khinzo hi.\nMawtaw nasepna lawm:\nHunman henla, zatep ken, khaini muamken, ci-a alaisuan bang in kizui pahleh hoih hi. Banghang hiam cihle kha thu in tua mawtaw nasepna sung ah gamtang in aom khinzo hi. ZTC ah ka om hun lai-in mipi-mataw kizui zawzel hi; thu ngen in hong kisawl zel hi. A ki puahpuah mawtaw te in apuakzah dingval pua aa mihing le van thuap 3/4 bang hazel hi. Thu nget keikai mah ahi hi; Pasian in hong ngak ngeungau himai! A taktak in cileng, sumzuak sumzon na ah meetna le supna atonkhawm ding hizaw hi. Thna 11.1,2; Mat 6.21,33\nIhmual ihguam kolhsak keusak in kialgim anamsak kumsim lothaklak hunlui lokhawh dan ipaisan tading hi; Zogam akeusak hunlui lokhawhdan nusia in Zogam ahingsak thei hunthak lokhawhdan, SALT I Sloping Agricultural Land Technology ima nawh tading hi.\nKumsim lothak lak lokhawhdan izat man-in I ngaihsut dan I thukaihdan mahmah kipthei lo in tai kawikawi-in vakvai-in aom hi zungthuk kha theilo hi. Hihthu telcian lo hihang; telcian lopi in tampi hilhnuam hihang. Jesuh inbel: vantung ki-uk na pen lolai-ah a kisel sum tawh kibang hi,ci hi. Mat 13.44 sin in, sangpang Johnson kidong ngei hi: Topa aw, Zogam ah Zomite cikciang in annkhing khamthei ding uh ahi uh hiam? Johnson in dawngkik hi: Zogam-ah Zomi BA te in lokho aa aom hunciang in annkhing kham in na om ding uh hi.\nIhhuan sung ihlo sung aa annkung singkung hong suksiat sak gankhah zau hunlui gankhawi dan ipai san tading hi; ihhuan le ihlo ann hong nektum sak hunlui gan khawidan nusia in ann khing hong khamsak zaw ding hunthak gankhawi dan SALT II, Simple Agro-livestock Technology imanawh tading hi.\nLokhawh gankhawi nasepna thu ah GRET makai nu Ms Murielle Morison in lamdang asak mahmah thukhat om hi: Zomite in atai theilo ding ahuan alo uh khih in, ataithei ding agan te uh khihlo uhhi.\n1. Sumzuak sumzon nasepna leh lokhawh gankhawi nasepnate ah kha thu gamtang in a omzo hi, ci’n na sang thei/kei hiam? Bang hang hiam?\n2. Khantoh nading in van [kha] thu mah hiphot hi, naci hiam? Lei thu mah zong kul hi, naci hiam? Banghang hiam?\nMipil Solomon in kham sangin pilna hoihzaw a, ngun sang in thutheihna deihhuai zaw hi, ci hi. Pau 16.16. Pilsinna in nopsakna leh diktatna tawh mite a omkhawmtheih nading a tum hi. Khialhna peel in hoihna pom hi. Mite’ hihzawhna akal hi. Telsiam sakin khensiam sak hi.\nZomite in telkhial ngei hihang; 1 Kor 1.27 sim leeng.\nAhi zongin Pasian in mipilte a maizumsak nading-in mihaite hong teel a, mi thahatte a maizumsak nading-in mi thanemte a hong teel hi.\nTua’ thu laigil in Grik mite’ pilna leh Jew mite’ hanta, leh Khrih leh ama’ singlamteh thu ahi hi. Tua thu laigil sang-in laimal leh kammal ih tekkhial kha hi. Tua banga teelkhialhna hang in zuau-in, gu-in, ki-om a cihmawh vai-in a piang bangbang phamawhsa lo-in sem-in bawl-in ki-om hi.\nEden huan-ah nuntakna singkung bek hilo’n a pha leh a sia theihna singkung zong a po hi. Pian 2.9. Nuntakna a nei khempeuhte pen mipa’ cih bangbang a min hi pahpah hi; 2.19,20. Tu hun: Eden khit hun Post Eden ahih man-in min phuah hun hinon loin min theih hun a hita hi. Solomon’ mintheihdan nasia-in lamdang hiven!\nAmah in Lebanon a om taamtak a kipan phungmai a po puknahte dong in singkung thu a gen hi. Amah in khelli nei ganhingte, vasate, a bokvak ganhingte leh ngasate’ thu a gen hi; 1 Kum 4.33\nSin lopi-a hilhhilh te pen khawlphot in sin-in hilh leng, eimah leh ihmi ihsate damtuam zaw ding hi. Banghanghiam cihleh pilsinna-te ah Topa kha in nasem-in a om khinzo hi.\nKhangno makai khat in: Zomite leitung pilna kisam zawmaw, biakna pilna? Ci’n hongdong ngei hi. Biakna pialna tungah aki nga leitung pilna kisam mahmah hihang, kaci hi. Kha lam-ah ihsuan ihmuan Paul in kha thu leh pilna siamna thu, ki-unausak hi. Rom 12.1, spiritual= reasonable. Lungap laitak-a biakpiakna sang in lungven laitak-a biakpiakna mah hoih zaw hi. Give of your best to the master, cin la isa ve; 1 Tim 4.12 sim in.\nPilna namnih hilo in khat bek ahi hi. Thu ummi tading in Lai Siangtho sang gamtatzia leh leitung kumpi sang gamtat zia,ci’n gamtatzia nam nih a kikhen kei hi.\nTopa zahtakna in pilna kipatna hi a, Pau 1.7a. Pilna phel nih ihsuah khialkhak pen pumkhat pumkhat suaksak kik le hang, tua pilna in siamna suakin tua siamna in eimah leh ihkim ihpam khantohpih theiding hi. Sumlepai zon ma-in pilna zong masa ni.\nHauhna pen pilna in makaih henla, pilna pen Pasian zahtakna ah kibulh ta hen.\nC Thang Za Tuan in hih bang-in suahkhia hi:\nZanni-in neihlelam kithupisak in tuni-in pilna siamna kideihzaw;\nZanni-in kimakaihna kithupisak in tuni-in kipattahna kideih zaw;\nZanni-in a tam theithei kithupisakin tuni-in a hoihtheithei kideihzaw;\nZanni-in makaite zahtak ding kithupisak-in tuni-in a zahtakhuai, a muanhuaihih ciatding kideihzaw.\nPilsinna a tha neem-lai aa leh a lauhuai mahmah thute main gat hihang; tu in khantohna lam [project] tuamtuam laang mahmah hi. Sin masa lo-in ahkl thu tawh lo-in:\nPawlpi makai nasep pen maizum huai hi; sangsia nasep zong hehpih huai hi; sumbawl sumzuak zong zong lauhuai hi; project nasep zong AIDS natna ahi hi.\nThu tawh a semte pen midangte’ phattuamna hiding-a thulo tawh a semte pen amaute’ phattuamna ek mah hiding hi. Mk 10.45 sim lecin.\nIhtu ihtate’ nuntak lamtam kituahna-ah lamdawt a tawnsak lai-etteh-a lai-onna nate ihpaisan tading hi; ihtu ihtate lamkabom panh lamman atawnsak tunglam pilna leh leilam siamna a pia thei pilsinna lammah ihmanawh tading hi.\n1. Pilsinna thu ah biakna lam, leitung lam, koi zaw in, Zogam Zomite hong damask baihzaw ding hiam? Bang hang hiam?\n2. Eden hun, minphuah hun; Eden-khit hun, mintheih hun; cihthu leh tuhun Zogam Zomite’ min phuahna leh mintheihna-te bang ci’n na mu hiam?\nPhawk: In Man We Trust A kidahluah Lai Singtho-upna phel-lang-khat!\nZomite’ kiangah lungdamna thu hong hilh masa sangmangte lakah khat East pen Zato mangpa ahi hi. Ama’ ciamthena diary sungah hihthu aom hi: tu ni Pasian thu kahilh kawm in cina vekpi 150 ka bawlhi; gim taktak ing. Tua kawmkal ah khuami te in pawi bawlin dawn in lamin om uhhi;tua danin dawndawn mawkle uh zu in nelum khin taktak ding hi: Burma Manuscript, 09 03 1910, Mualbeem. Tua zawh kum 40  ciang in EE Sowards in Zomite kipumkhat nading aa hong geelsak thu thum im aa khat in cidamna lamsang mah a hipah hi. A cil-in kha thu mahmah in pumpi damna ding in nasem-in gamtang khinzo hi, cih thu ih phawk ding hi.\nCidam nading in kidal kholhna mah thupi pen hi. Zomite in zunbuk, ekbuk limtakin bawl lehang kicidam zaw ding hi. Cidam nading-in huangsung huangpua innsung innpua siangtho sak-in pumpi tung nate zong siangtho sakding kisam hi. Cidam nading-in Zomite in ih thupomzia mahmah ih laihkul ihkhelkul ding hi. Eite in ta pasal deihzawkna nei in ta numeite pen pilna sang kahsak sawmlo hihang. Thamlo in numeite pen nausuak set in zangin nau-inn awng sak khol lo hihang. Pilna theihna omkhollo ahih man-in naukepdan siamlo hihang. An nek tuidawn mahmah zong vitamin kicing khollo ahih man-in natna dalnang haksa hi. Tua ahih man-in numeite lapsang kul hi: tua hileh pillah man a natna, siamlah man a natna, sum deihluat man a natnate ihdal zozaw ding hi.\nCidam nading hong nawng kaisak khat pen ta tampi neihna ahi hi. A tawm pen-in tate khatlehkhat kum nih pan-in kum li kihal leh hoih hi. Zomite in cina gimte hopih nuamse in umcihgawp thei hihang. Hih in pil-loh natna nam khat ahi hi. Eite in hong makaih-a hong ompih ding tuaksuak zato mangpite ih kisam hi. Cidam nading in misi kepdan zong ihsin kil laiding hi. Mihing taktak in misi a melhoih lai mah-in a tuhpah nuam hi. Cope tonu in: Cope topa abei khit a melsia ka muh sang in a cidam lai-a a melhoih pen mah ka mitkha ah luaisak den nuamzaw ing, a ci hi.\nKe’n zong hih bangin na ci ing; ka sih ciang in zan khat tungsiah hong kitutpih loding hi; sa zong kigo loding aa han ohgu kibawl loding hi.\n1. Ngasa thum vei, be-ik nisim in\n2. Sapit tui,nga vei\n3. Kalape, ne nam nitak sim in\n4. Aktui tang nga ciang\n5. Kapi sangin niangtui zatzawk nading in\n6. Niangphan, nisim in; annnek zawh nai khat ciang in\n7. Singgah tuamtuam, mehteh mehgah tuamtuam zatden nadingin\n8. Sathau khiam ding\n9. Zu, za, kunza, khaini, tuibuk, raja, kunpaung, cihte zang loding\n10. Gatui, singgah tui cihte dawn zel ding hi.\nHihte: Zogam-ah a piang vive hi-a sepkhiat ding bek kisam hi.\nTua gun pang tuak ah nuntakna singkung po a, kha sim in gah ahih man-in kumkhat sung in sawmlenih vei a gah hi. A tehte zong natna damna ding zatui in kizang hi. Mang 22.2\nInnkuan sung minam sung ah kha leh pumpi khenna, kha sim in kha bekbek, pumpi maimai; tua bang a theihloh natna te ih nungngat tading hi. Innkuan sung minam sung ah kha nuntakna leh pumpi nuntakna a nih in ton khawm; van malep innkuan nuam; tua dan-a theihcian damna lammah ih maingat tading hi.\n1. Mihing taktak hihna [thumpomzia] in bangci bang in cidam zawkna piangsak thei ding hiam?\n2. Cidam zawkna ding in bangci dan-in a cidam an le tui organic food ih ngah thei ding hiam?\nPhawk: Nutrient Cycle Suah-Zang-Sia Peivial\nKimlepam a kemding in Lai Siangtho in honghilh hi: Pian 2.15 Kimlepam kho-in a kem ding in Topa Pasian in hongsawl hi; ut le utlo thu ahi kei hi. Khristian kimkhatte in kha khanlawhna thu ah Adam hangin mimawh hihang, ci’n kinak hilh mahmah uh hi. Tua pen tunsa in ki kemden hi; kihongkhia khalo ahih man-in, misiangtho tampite a-nin kimlepam sung ah ki gamtang den hi. Mi Siangtho kimkhatte’ tatna hangin kimlepam nin in sia hi. Mithak ahkl mihing taktak in kimlepam a thaksak ding hiven!\nNB ; Heb. Ruach―sprit―wind\nVan lam-et na lei lainat-na ahi hi.\nNa sanglen sawm leh saupi taiphot in.\nKhapi tung pan-in ih tenna leitung a kimuh teltheih ciang in ih leitung in neucik hi-a dopkul hi ci’n ki phawkthak hi. [ apollp mission to the moon 1969 July 20 ]\nMeikhu khansakna sanga lauhuai zaw mawhna om nawn ding hiam?\nMeikhu kiamsakna sang a manpha zaw om nawn ding hiam?\nUN-1972-WED a kici kimlepam ni kiphuankhia hi. Thu paipih motto tunai- a kimkhatte:\nMeikhu kiamnang tum dih 2008\nGammang tulak: honghuh hongkem kimlepam 2011\nKimlepam damask khantohna 2012\nNgaihsun―ne khawm―khol in 2013\nSangmang Cope in hong bawlsak laisimbu te lak ah thulu khat a om hi:\nLokhawhna in leitung nasepna ka lianbel hi. SALT I,II,III\nMawhna namthumna leh gupna namthumna:\nIhtui kangsakin ihgam kei sak aa, khuahun zong asiasak den sing motphukna le gammot hal nate ipai san tading hi. Kial gim anamsak sing motphukna le gam mothal nate nusia in Pasian khutma a langsak ding hunthak kimlepam kepzia SALT III, Sustainable Agroforest Land Technology ima nawh tading hi,\nKimlepam hoih eimau’ tuam : tawtawng tanpho doh ahkyu [ laisuan te zong manpha hi]\nGamkeu, leikolh, lo ante tolh;\nSinglo’n leitang, hawkluang pahlian;\nSingkung nim leh, khuahun zong lem;\nGamhing leinem, gam lei etlawm;\nMualle guam hing,ciktui phul tuam;\nSum ngo sum san, tulak pan piang;\nGamlei et-lawm, ganhing kilawm;\nGamsa vasa, tulak nuamsa;\nSing nim dildial, tawldam lungnuam!\nKum 100 cin Jubilee thuciam nambat kua-na: ZOLUS 14/2010 Zomite leh I maban\nPasian’ hongpiak Zogam nuampi mei halna leh man nei lo aa singphuk na tawh siatsuah lo in singkung lopaa, nuntakna nei ginhing teleh huih le tui te ciing in, kem in, puah ning, zuun ning, ci-in hihlai mun ah kaki ciam hi.\nTulak eka khat, nikhat, meikhu 2000 cft huupin, huihsiang 1500 cft paai hi. Mi 1, kha 1 : meikhu huup-ding huihsiang pia-ding, singkung gol 4 kisam hi. Sapphulip kikap lum zel aa miksi le leikha tamta hi. Vasa tui-hun le singkung-ci kiat hun in gam hal mawhna kibawl nuam diak hi. Tuate in thei gah, hai gah tawmsak hi; lo-an vasa an asuak sak hi.\nPasian in leitung mimal kim aa ding hong koihsak nisa dal-phekhual ozone layer: khangto- sa gamte’ setzung khua le khangto-sa gamte’ gamhal, lohal khu in paasak, vangsak hi. Tua man-in iteenna leitung lum semsem in khua hun kikhel siat hi: global warming & cilimate change! Kimlepam a ding kisam meikhu 0.035 % hibek-a tu in 0.055% phato ta hi; hihdan hileh 2030 kum ciang in 0.063% tungto thei ding hi.\nSide A pan in Side B lam ah!\nPasian thupomzia I et phat kulta hi: tatkhiatna thu redemption ihilh isin mahbang in piansak na thu creation zong ihilh isin mahmah kulding hi. Tua pen side A pan side B ah! kaci hi. Mithak in leitang thaksak hi. Leitang le minam kikhen theilo hi. Pasian’ minam le ama’ kimlepam tonkhawm den hi.\nNang pen aki nusia azubah hong kici nawnlo ding aa, na leitang pen gamkhing shamamah kici nawnlo ding hi. Nang pen ama tung ah na lungkimna om Hephzibah hong kici ding aa, na leitang pen a Kitenpih Beulah kici ding hi. Banghang hiam cihle nang tung ah Topa lungkim a, na leitang pen a kitenpih zi tawh kibang ding hi. Isa 62.4\n1. Zogam kial gim nam! lo-no lam ah zuanleng baihlam zawlo ding hiam? Banghang hiam?\n2. Mithak in kimlepam thaksak theiding in na ngaihsun hiam? Banghang hiam?\nKizopna lam: leilam ahi-a vanlam ahi zongin khang- manlang hi. Kam tawh laitawh limtawh set-tawh huihsung ah cihbang in kizopna aom hi. Apoi mawh khat omhi kamtawh kizophun lai-in vaphual lim ahi ki lainatna cikzaw aa, huihtawn aa kizophun ciang in tua kikhualna dau-zaw mawkhi. Banghang hiding hiam?\nManlan na in lawpna hi-a, sihtheihna zong ahi hi.\nWe have been trained tobe successful [efficient]; but we have not been educated to care and love [ effective]\nIhsiamna zah in ki hoihzo nailo hi; cihding dan ahi hi.\nNau ngek na sil ciangin nau silna tuibek paaikhia in; nau ngektawh paaikhawm ke’n kici veh aw. Tau bang ding in kizopna lem nasepna peuh ah kha thu in gamtang in a omzo hi.\nA sung apua kizopna hong nawngkai sak nekngian siamna nam pawl ihnung ngat tading hi. Asung apua kizopna hong muibun sak hoihna ciimna nampawl I maingat zaw ding hi.\nZomite zong kizopna lamsang ah ngongtat theizel uhhi. Maitang kituah lah ki ngamlo; lai tawh, huihsung tawn in kitawng thapai thei zel uhhi. Manlan na ahi tua siamna pen hoihna in azuih kei le, lahuai hi; hunthak tualthat na khat hithei kha ding hi.\nLai Siangtho in ahihleh limtak in hong hilh khinzo hi: tua in vanthak le leithak thu ahi hi.\nMothak khat a pasal tawh aki tuahding in aki zeem bang in vantung Pasian kiang pan khuapi Siangtho ahi Jerusalem khua thak ahong paisuk kamu hi. Mang 20.2\nTua Thu mihing hongsuak in kote lakah hong om aa, Joh 1.14\n… a dawn in vantung aban ding tausang khat lam in, eite’ minthan’ na ding khat bawl ni. Pian 11.4b\nZomite’ van-lam etna in lei-lainatna kiamsak ahi tam? Lai Siangtho’ hihcian bang in hileh Tapidaw kimkhat te in amau’ lam et Jerusalem khuathak tawh kipelh thei kha ding uh hi; amau’ Topa tawh zong kituak kha-lo thei laiding uh hi.\nKhanglui te-in van leh van ki nam! Lei ka nu van ka pa, naci uh hi. Khuaknei-set in vantawn in nasem hileh meikhu kiam in kimlepam’ mel hoih mahmah ding hi. [mother nature should love cyberspace: working, reading and shopping online will save fuel and preserve forest.]\nZogam sung ah zangtam tawmlua naci kha ding hi; leitung gam tuamtuam aa piangte Zogam-ah kituak kim khin hi. Tua hi-a Zomite in: leitungbup ahuam ding zah in ngaihsun hang-a ei mau’ tualsung a gamtang-siam leeng! [to think globally, to act locally]\nNgaihsut ding in\n1. Kizopna lam nasepna ah siamna leh hoihna lutaw lukawng cihthu bangci in kizom in aom thei ding hiam?\n2. Kizopna lam leh kimlepam lai natna; hihte bangci in aton khawm thei ding hiam?\nMihing taktak le ama ban, atom in isin khin zo hi. Amah in vanmi hi-in lei-mi zong lah ahi hi; amah in van-lam en in lei- lainat hi. Amah in khua-mi hi-si, sa-mi zong hi-si hi. Tau hi-a kha le sa, van le lei khenlo in gawmkhawm hi. Amah in mihing taktak ahih man-in ama’ kimlepam akhantoh pih nuam hi. Amipih te tawh aki lamdang nate sang in, aki bat nate amasa sak zaw hi. Kawl te-in sa vut ne ye acih uh: ann nek tuidawn puansilh nintak omna khawlna cihte ah mihing taktak in sem in bawl in a om hi. Khat lam-in: amah in hih leitung mahmah ah nuntakna cingtaak tawn in ama’ lam-et ahi vantung nuntakna atelcian nuam hi. Ama’ nuntak-tawm theihna hang in midang te zong ahuh zawh sawm hi. Mihing taktak in singlamteh thu laigil leh tualthukham le vaphual’ ciamtehna te aki-unau sak thei hi. Tua hi-a atul theilo sunglam hoihna mah! Aci-nuam zaw hi. Amah in mihing taktak ahih na hang-in khawlna fullstop cihlam sang in zomlai comma cihlam alunglut theizaw hi.\nKimlepam Lainatna Thu (Ecology & Environment Concern) Laibu Pasian Thu Singkung lopa Lui leh Mual te Thu Thuluui/Articles\nItem Reviewed: Mihing taktak leh a maban. Agelh - Dr. Do Sian Thang Description: Rating: 5 Reviewed By: Cinpu Zomi


url: =Maangmuhna 8 | Siantongluan\nTuuno in ciamtehna sagihna a hon ciangin vantungah nai lang sung bang kidai dide hi.\nTua ciangin Pasian mai-ah a ding vantung mi sagihte ka mu a, amaute tungah peengkul sagih a kipia hi.\nTua ciangin kham kibawl paknamtui kuang a tawi vantung mi adang khat hong pai-in biakna tau mai-ah a ding hi. Pasian mite in thungetna-in a zat paknamtuite tawh hal beh ding leh tokhom mai-ah a om kham kibawl biakna tau tungah piak dingin amaute tungah paknamtui tampi tak a kipia hi.\nPasian mai-ah a ding vantung mipa khutsung panin paknamtui khu leh Pasian mite thungetna van lam manawhin kizialto hi.\nTua ciangin tua vantung mi in paknamtui kuang la a, biakna tau panin mei-am la-in a sungah a koih khit ciangin leitungah lawnsuk a, nakpi takin van gingin zin ling a, khua phia-in kek a kia hi.\nTu-in peengkul sagih a tawi vantung mi sagihte a peengkul uh a tum dingin hong kithawi uh hi.\nA masa vantung mi in a peengkul hong tum a, gialpi leh mei, sisan tawh kihelin leitungah a kiasuk hi. Leitung sehthumsuah sehkhat, leh lopa hing sehthumsuah sehkhat a kangtum hi.\nA nihna vantung mi in a peengkul hong tum a, mual lianpi tawh a kibang, mei in kangin a kuang zuazua khat, tuipi sungah kilawnsuk hi.\nTuipi sehthumsuah sehkhat sisan suakin, tuipi sunga om ganhingte sehthumsuah sehkhat si a, teembaw sehthumsuah sehkhat a kisia hi.\nA thumna vantung mi in a peengkul hong tum a, vantung panin aksi lian khat meikuang bangin hong kiasukin gunte leh tuinakte sehthumsuah sehkhat tungah a tu hi.\nTua aksi a min Gamsai hi a, tui sehthumsuah sehkhat gamsai tui suak a, tua tui khasak ahih manin a dawn mi tampi tak a si uh hi.\nA lina vantung mi in a peengkul hong tum a, ni sehthumsuah sehkhat kisatkhia-in, kha zong sehthumsuah sehkhat mah kisatkhia a, aksi zong sehthumsuah sehkhat mah kisatkhia ahih manin a taanna uh sehthumsuah sehkhat ciat a bei hi. Sunin hun sehthumsuah sehkhat tang khua vaklo a, zanin zong hun sehthumsuah sehkhat tang mah kha leh aksi taanglo hi.\nTua ciangin ka khuadak leh vankim lai-ah muvanlai khat a leenkawmin nakpi-in ham a, "Vantung mi adang thumte in a hong tum lai ding peengkulte hangin leitungah a teng mi tungah gimna, gimna, gimna lianpi hong tung ding hi," a cihna ka za hi.\nKhang Thangthu Masa\nKhang Thangthu Nihna


url: =Innkuan le Pawlpi | Zomi Angvaan\nInnkuan le Pawlpi\nInnkuan sung gina, khangto deuh icihte enleng Pa pen a picing kei phial zongin, a zi le tate'n innkuan lutang in Pa hi cih thei aa, Pa pen a picing, azahtak baang takin a bawl innkuan pen a khangto pah henhan keizongin, kiamlam manawh lo uhhi cihpen mipilte muh khiat ahihi.\nNu penin innkuan sungthu vanzo zaw khamah ding hi. A vanzo zongin, innkuan Pa pen Pa ahihna taituanlo aa, Pa dinmun zo keiteh cihdan tuamtuam tawn innkuan Pa hi na pi, Pa bangin a bawllo a simmawh bawl vatvat innkuan pen a tate mihai a suah pahloh uh hangin, a mailam uh kiamlam a manawh innkuante ahi uhi kici hi.\nPawlpi ; Pawlpi in cingin cingta keileh Siampi in i laksa a ki apsa khat pen Siampi pa a zahtak pawlpi pen khangto hi. Mipi nautang ten Kha khat in E.g; $2500 angahleh Siampi pa in tua nuaizaw a ngahleh pawlpi cidam omlo hipah hi(Ahi zongin pawlpi member phazah inzong saihi). Sawm Ah Khat panin Siampi khasum ki pia ahihi. I piak khit, biakinn ah 1/10 a ki ap khit a ki pan Pasian tungah a ki ap khin hipah hi.\nSiapa thunget hong pai ngei kei, nipi sim aa Pulpit ah thugen bek hi. Vai zong hong vanpih zo taktak kei icih aa, Kha sumvai tawh a vau bawl pawlpi pen Pasianin na gum vetlo hi. Siampi pa in hih theina haulo himahleh pawlpi in i laksa khat ahimanin a ki lawm ciang khat Khasum pia in, a lungkim sak pawlpi pen cidamin, khangto lam manawh hi. Pawlpi mi sung panin na sep hoih, pil tung tuang ki behlap zaw hamtang hi. Tuapen Pastor te sep/seploh hangzong ki tuanlo, Pastor te i lungkimsak manin Pasian zong lungkimin Pawlpi sung cidam khangto zaw hamtang hi.\nThukhupna; Innkuan sung, Pawlpi sungah Pa bel, Siampite a lungsim uh cidamin khamuang photphot leh innkuan sung, pawlpi sung ki cidamin, ki khamuang aa, khantoh lam manawh zaw hamtang hi cih i tel ding thupi hi. Pilman Haiman, Hauhman Zawnman in Pasian in kuamah tonpih lo hi. Lungsim tawng a en Pasianin ih lungsim tawng panin a pai khia i lampi zuih ding ciat na khung pah hi. Bang lampi hong zuisak leh ih ut hiam?\nThang Thawn Tuang Guite 7:09:00 AM\nGUITE TANG THU (History of Guite)\nGUITE TANG THU (History of Guite) Thu masa: 1. Songthu leh anaunu Nemnep kiteng: 2. Nemnep in mang lamdang man: 3. ...


url: =Fwd: Teti pan na Tongsan ah na khah sak in aw sia.\n... From: tha pau Date: 2012/12/28 Subject: Teti pan na Tongsan ah na khah sak in aw sia. To: Kham Pek Dear Sia kham\nMessage 1 of 1 , Dec 28 9:32 AM\nTopa hong sap na Lai Siang Tho Piancil.docx\nFrom: tha pau <thanpau9@...>\nSubject: Teti pan na Tongsan ah na khah sak in aw sia.\nTo: Kham Pek <khampeek@...>\nDear Sia kham aw Lungdam bawl leh kumthak hong nohsiat ing, Na cidam kum na dau pai kum leh na gual zawh kum hong hi ta hen. Lungdam.\nHih lai na khah sak in Tongsan ah nong hehpih tak tawh./\nTopa hong sap na Lai Siang Tho Piancil, 12:1-3, na tawh hong sap ciang pai khai in ka ta te 4 tawh ka nu pa un , Aizawl ah ka pai uhhi.\nTua ciang in Aizawl ah inn sap ding zong mu lah liang in kua mah in hong deih lo in Saloam AG sia pa te inn ah ka pai uh a zat ding kuang leh keu a ki sam teng hong pia in tua ciang ni sim in Zomi a ki ci khem peuh teng kiang ah pai in thupha pia in ka vak kawikawi uhhi. Li phiat nat na vei (Pa Khual) a ki ci thu nget sak in Ni Thum khit teh dam in Topa hoih na hong ki mu khia hi.\nTua ciang in(Pa Khup) a cih pa zong Zato ten a nat na muhzawh loh a lamet bei hong sam in thu ka nget sak vua leh Topan dam na ngah sak kik in, Topa hoih hi.Tua ciang in Aizawl mah ah sa a ki ci lim2 a duh vet lo a neu a ki pan tu ciang dong kum 15 bang cing ta khat thu ka nget sak vua leh Nga sa duh lua ing ci in a pa kiang ah gen in lei sak pah hi.\nNgawng na, ah bawk khat zong Topa kiang ah thu ka nget sak uh leh Topan dam na pia kik hi.Topan a na sep nate hong ki lang sak hi.\nKa khua uh ZonuamZang ah 12.7.2011 kum in ka ciah pak uh a, Papi khat li phiat a nei kha 6 a pha inn tung kah to zo nawn lo inn nuai ah ah teng cip khat thu ka nget sak vua leh Topan dam na te hong ngah sak kik in ni 3 a phak ciang lo kuan pah hi.\nNi 5.8.2011 ni in Aizawl ka pai kik leu2 uhhi. Tua pan in 18.11.2011 in Hiang Mun ah ka pai uh a Papi a phak khat siansuah in a zi tung tawn in a dam lam hong ki tel sak hi.Topa in min than nate tang ta hen.\nKhut ki tan khat zong zato ten a bawl dan ding thei lo in thunget sak le uh teh dam ding ci in ka nget sak uh a Topa in dam na ngawh sak hi.Tua ciang Aizawl ah Cing Hau Lun aa bat sap na den pen thunget na mah neih sak in hong dam in ko nung hong zui pah in teti pang in khua 3 ah pai hi.\nTua ciang in Topa in Delhi ah pai ding in hong sawl in Sum lah nei lo in Topa in Sia pa leh upa pa kiang ah ngen in ci in hak sa lua hiTopa mah in na sem in lamsap ding hong vai hawm sak in ka pai uh hi.Bang hang Delhi pai ding Topa ci in ka dot uh leh van leng ticket hawm un Delhi ah na mi te uh lamet bei in om uhhi pai meng2 un hong ci hi.\nNi 22.1.2012 ni in Aizawl pan pai khia in lamkal ah Topan hong kem in cidam in Delhi ka tung uhhi.Van leng ticket hawm pah in a deih tawh a deih lo tawh Zomi a ki ci lim2 pia in Kumpi thupha tawh Card ngah lo ten ngah uh a, Gam 3 na ngah zong hong ki beh lap hi. Tukum sung card ngah 100 valbang hi in gam dang pai theih na ding a ngah zong 65 bang pah hi Topa hoih hi.\nTua ciang lamet bei mah2 khat lenggah bompaai khat Delhi ah kei hong bawl ding omlo ci in lam ka ah ciah sawm, Niang Suan Cing pen Topa in man lian in thuka nget sak vua leh tun dam na ngah in Pawlpi ah tetti pang kawi2 in vak hi.Gam 3 na zong ka ngah vua leh na inn sap ding uh hong piak sak nung ka van nuu siat teng tawh ci in hong kham in thu ka nget sak zel uhhi Tun USA gam ngah ta uhhi.Nahum 1:7 sung ah bang in gam ta a hihman in ngah takpi hi.Tua ciang Khuppu te zongngah takpi uhhi.\nAustralia pan hong ciah pak Zamnu laitui nau neih theih na ding thunget sak in tun nau pai ing ci in teti pan ngam hi.Topa hoih hi.\nNisim in vai kuan na pen Delhi Khua sung Zomi teng kiang ah hi in Topan hong sik den in, a min thang sem2 ta hen lungdam.\nTheih nop dot nop a om leh ki dongtheihi.\nPa, Thang Ngaih Langh\nNu,Niang Khawl cing,\nMob, +91 995 8052 579


url: =ZOGAM.COM - Gamdang Tung Zomite - 3\nGamdang Tung Zomite - 3\nGamdang tung Zomite ading cih a thumveina kong khahkhia hi. Topa in na omna mun leh mual ah cidam in hong kem hen. Lungdam Bawl leh Kumthak cidam ludamin hong zangsak hen. Tutung in thuli tate pattahzia, nupa kal thu, zu thu leh sum thu i ngaihsut khop dingin kong tel hi. A kicingin ka gelh loh hangin ngaihsutna leh i nuntakna hong noptuam nading lametna hi. Topa in a sim u leh nau mimal kim thupha hong pia hen.\n1. Tate pattahzia tawh kisai: Gamdang tungsate lakah haksatna khat pen “tate pattakzia” tawh kisai thu hi. Zogam ah a ten lai-in, pi leh pu, innveng innpam tawh naupangte kikhawl uh ahih manin tua zah takin nu leh pate ompihna kisam denlo uh hi. Tua bek hiloin khuasung lawm leh gualte tung panin zong kampau, gamtatzia a hoih hi-in a sia hita leh sin uh hi. Gamdang a kitun ciangin innveng innpam tawh kikhawl cih bang om loin eima inn ciatah ki-om hi. Mikangte in a tate uh satlo leh ciang tawh kisat theilo a kicih hangin amau a thu tawh na zo mahmah uh hi. Khang tampi thu leh la tawh kipattahna gam ahih manin ciang tawh sat kisam se loin a thu tawh na kikem uh hi. Tua hangin sanginn khawngah zong naupangte ukna in ciang kizang thei nawnlo hi. Pilna leh thutheihna tawh kikem uh ahih manin ciang kisapna na omlo hi.\nThe Times of India (December 1, 2012) ah India gam pan pai nupa Oslo khuapi, Norway gam ah palikte'n man cih kigelh hi. A thu pen Chandrasekar leh a zi Anupama te'n ta nih nei uh a, a tate uh sangkahsak uh hi. A ta uh Sai Sriram, kum sagih mi in a sanginn ah zunteh a, a pheituam kawtsak hi. Tua zuntehna hangin inn a tun ciangin a nu leh pate'n na taigawp uh hi. “Hih bangin zun na teh kik leh India gamah kong koih ding uh hi,” ci-in vau uh hi. Ni khat Sriram in a zunteh kik a, inn ciah ding lau lua ahih manin a sangsiate' kiangah, “Inn ciah leng ka nu leh pate'n hong tai ding uh hi,” ci a, tua panin Palikte'n hih nupate tate kepzia amau ngeina tawh kituak lo ahih manin a tate uh laksak in inndang ah koihsak uh hi. Tua bek hi loin a nu leh pa Palikte'n man uh hi.\nZomite in i tate thu leh la picing bangin kamhilh kinei loin i deih bangin a gamtat loh uh ciangin tai leh sat i thuah thei uh hi. A thu tawh kihilh dingzia i siam nai loh manin ciangduai mah kizang tangtang lai hi. Tu'n gamdang a om naupangte thuhilhna leh lamlahna i tenna gamte mah bangin i neih kei leh ukloh keploh khang hong suak ding uh hi. A ki-uk lo khangnote in i lametna hong banglo kha ding uh hi. Hih thu tawh kisai-in i mailam lungngaihhuai mahmah hi.\n2. Nupa kalbuai tam deuhdeuh: Gamdang ah nasepna a kidelh tangtang hangin nupa a semkhawm mi tamlo hi. Sepna kibanglote adingin hunzatkhop hun ding tawm mahmah hi. Nitak nasepna panin gimpi in inn tung ahih manun tawldam kawma itna thu kamkum cih bang hun ngah haksa hi. Mikangte'n nipi kal khat sungin amau nupa bek nitak khat bang hun zangkhawmin, thu leh la kikupna leh hun kipiakna a neih lai-un, eite'n hun i neih sunsun zi leh tate tawh kizang lo hi. Lupna tunga i lupkhop theih hangin lungsim kitello kiho thei nawnlo tampi ki-om leh kilawm hi. Upate'n, “Zawlthu kalah sial thawl” a cih uh tawh kibangin nupa kalah sialpi leh bawngpi tawh kimaisak zawhloh ding thu thawl thei hi.\nGamdang a tung innkuante a pasal nu leh pate bekin sum leh pai na lamen lo uh a, numei lamte'n zong na lamen uh hi. Sung leh pute huh loh ding cihna ahih loh hangin, nupa kikal ah zong hih hangin kitelkhialhna hong piang hi. Zogam ah zite in inn nupi hi-in sum zongin diang masa lo uh hi. Ahi zongin gamdang hong tun uh ciangin numeite'n zong sum thalawh in khasum hong nei uh hi. Tua hangin ama nu leh pate zong sumkhak ding hong baihtuam tawh kibang hi. Nupa pawlkhat in sung leh teekte a kikimin sum khak uh hi, a cimawhzaw a om leh zong kitheihsiamna tawh tamzaw khak uh hi. Inn lam sum khakzia tawh kisai-in kilungkimsak lohna hong tam deuhdeuh kha mai tawh kibang hi.\nNupa nuntakna nisim mah in thu leh la kikum tawntung i cihte'n zong haksatna tuak uh ahih leh kum tampipi kikhen nupate in haksatna tam neizaw ding uh hi. Pawlkhat bang kum tampi kimu loin a om zawh uh gam thumna ah kimu in tua kum sung mah in a zi in naupai tawh thuahkhawm uh hi. Hih thu tawh kisai in Zomi bup in ngaihsutna hoih leh ciim a om peuhpeuh kidek hetlo in iki puak, thapiak ding thupi ding hi.\n3. Zu mah kilel pen kici hi: Zomi Association of Malaysia makaite tawh amau zumah January 2012 in ka kimuh lai un thukikupna ka nei uh hi. Amau kiangah, “Malaysia Zomite' bangin buaisak pen hiam?” ka cih leh, “Zu in buaisak in zong kilel pen hi,” ci uh hi. Summuhna hoihzaw hong neih ciangun nidanga zusan suangbawlte' bekin a dawntheih uh pen amau zong dawnzo uh ahih manin “tagah nawi mu” a cih bangin uang bawl gawp in kizang khial hihtuak hi. Malaysia bang Muslim gam hi in mi nautang muh in zu dawn cih a kideih lo hi. Amau zong zu dawn lo hi loin, a dawn uh hangin midang tawh kitot kiselna in na zanglozaw uh hi. Tua hangin gamdang pan a pai zukhamte in Malayte khut thuak tam hi. Amau, zukham kikem theilo thuhilhna hong nei in kingaihsun ding uh hi.\nGamdang tung khangno tampi zu hangin si a kicih loh hangin zukham manin mawtaw tuahsia, motor cycle accident, mite'n satlum, kaplum cih bang i tuak uh hi. Gamdang haksapi a tunzawh sawt loin zu leh sa hangin a hun loin sihna khawng i tuak ciangin nu leh pa inn lam a omte adingin thuak hak mahmah hi. Gamdang tung ahih manin a luang zong innlam kipuak zawh ding hi lo a, ei gam banga u leh nau in eima thu tawh misi kivui thei hilo lai hi. America gam bangah mi khat a sih ciangin dollar tul sagih panin tulsawm peuh mah a tawm penin bei hi. Nuntak ding baihzaw a sih ding baihlo hi.\nKum 13 sung (1996-2009) Guwahati Mission Compound ah ka om uh hi. Ko compound panin a kigamla lo ah zu namcin kizuak zihziah hi. Tua bangin khuapi sungah zu zuakna tampi om hi. Tua zah a tam zu zuakna a om hangin zukham a vak khatvei zong ka mu kei hi. Tua mah bangin zukham annkham a kivua kitawng zong kithei kha lo hi. Zudawn om cih a kitheihna bel zuthawl hawm tampipi ninbung ah kimu thei hi. Bang hangin mite'n zudawn uh a, kitot kiselna leh gamlumna in nei lo uh a, en zu kam nam peuh leng buaina tawh kizomin, zu zong kham phadiak hileng kilawm hi. Zu lel diak hiding ihi hiam? Bang hangin khua khat ah zukham khat om leh tua khuasung buaisak zo hiam?\nDr. Wati Aier, Oriental Theological Seminary a principal leh Naga singnuai mite kilem nading ah mapanna hangin Baptist World Alliance in pahtawina award a piakpa in, “Gam khangto ah mite'n zu a dawn uh ciangin mi buaisak kha ning ci hi leh kilawmin gamta uh a, Nagaland ah zukhamte'n mi buaisak ding zong uh hi,” ci hi. Tua hangin Nagaland leh Mizoram bangah zu kilim kham mahmah hi. Zu hangin amah leh amah kithahna, tualthahna, numei tampite sun leh zan kahna, ta tampite sangkah zawh lohna leh annlim nekzawh lohna piang hi.\n4. Sum leh pai thu ah: Sum leh pai thu tam lo gen behlap lai ni. Gamdang tung Zomite'n zing nai 6:00 panin nitak nai 6:00 tan khawng mah nasem tangtang uh hi. Gimpi in inn tung zingsang nai 5:00 pawl mahin zingtho leh nasem dingin diang khia uh hi. Tua banga na a sep kei uh leh sumzat ding neilo ding uh hi. Pawlkhat in inn lei a kicih hangin kum sawmthum sung piak ding a kila hi. Mawtaw zong kum thum panin kum nga sung khawng piak dingin la uh a, mawtaw lei kici hi. Khasim in inn man, mawtaw man, mei leh tui man a piak uh ciangin amau zat ding leh sum khak ding tam val khollo ding hi. Gamdang tungte'n nasem tangtang uh a, innlam a omte'n gamdang pan sum leh pai lametna bek tawh i omkhak ding kidophuai mahmah hi. Ahi thei bangbang sem tangtang kawmin inn lama omte'n zong na hanciam leh nuamtuam mahmah ding hi.\nKhamtung a tenna inn zuakin Yangon khawng ah tate khaksa ne ding bekin i omsuk a hoih pen mah ahi ding hiam cih ngaihsut huai pha mahmah hi. Banghang hiam cih leh khua ah teng lai leng huan sung panin annteh lohing, singgah a kipan nek ding na omzaw ding hi. Yangon ah tuate sumbuk ah kilei tangtang pah hi. Zato vai khawngah nuamtuam cih a hih kei leh i tenna inn leh lo zuak ding ngaihsut masa in nei kei leng bang a ci tam ci ing. Gamdang tungte'n nutek patek hong vak ding mah hi. Ahi zongin inn lam ah a omlai khangno tampite'n nasep zong sawmlo, zong zonglo, sum lah zonglo, gamdang tungte' vak ding bek lametna i neih leh hoih lam sangin siatna hizaw hi.\n“Sumngahna hi peuh leh” cih tawh sep ding kilawm kilawmlo cih nei loin i omcip ding zong lauhhuai kasa hi. Gamdang pai nading sum leitawite'n zong Topa zahtakna tawh a kilawm nasep sem ni. Mailam saupi en kawmin gamta ni. Ei adingin metna ahih hangin midangte a dingin sihna cih bang vai i sai khak loh ding thupi hi. Sum bekbek i buaipih ciangin Pasian vai tawh kithuhual theilo ding hi. Sum deih pen a sia a hih zenzen loh hangin, deihluatna leh tua bekbek ngaihsutna sia mahmah hi. Tuhun ciangin tanu leh tapate bawng leh vok zuak bangin a zuak nu leh pa om koikoi hi. Cambodia, India, Bangladesh, Pakistan gamte bangah zahmawh a zat dingin a tate zuak uh hi cih thu kiza tawntung hi. Sum deihna hangin tate nangawn a zuak nu leh pa nuntakna siahuai lua mahmah hi.\nI omna ciat ah Topa mah sam tangtang ni. I tate hang bekin ki-it, kilem innkuan suaksawm ni. Gamdang tung Zomite ading a kicih hangin, inn ngak mite adingin zong a kisam thu mah hi dingin ka tuat hi. Topa in a sim u leh naute thupha hong pia ciat hen.


url: =Vondeih Kep Ding – 20 (Pau Khan Kap) :: ZOMI DAILY\nVondeih Kep Ding – 20 (Pau Khan Kap)\nposted on 7 December 2014 at 2:26 pm Lomkholna: Article, Paukhankap\nVondeih Kep Ding – 20\nKong it Tawngno,\nZanni tak ka lup ciangin a beisa 2013 kum ka Diary ka sim kik leh abei sa kum a ka gamtatna te, ka khualzinna te phawk in ka lungleng in ka ihmu thei pak kei hi. ‘ Bang cia sim kik sese kai tam’ ci-in ka ihmut theih loh ciangin kei leh kei ka kimawh sak liang hi. Tua leh na pa’n kong gen nop thu khat ka phawk lak hi.\nTunung kum Feb 24 nipi ni-in Sia Dokham ( Dr. Chin Do Kham ) pen ka omna uh panin nai 2 sung khawng mawtaw a kihawl na ‘Cleveland’ acih na panin na pa te ka om na uh pawlpi ZCC, Columbus ah hong kikhawm in hatthotna hong pia phei hi. Tua ni zan pen pawlpi keem ka Siapa uh Rev. Paupi te’n ah giak hi. Napa zong Sia Dokham nohsiat dingin pawlpi keem siapa ten ah kikhop tuak ciangin ka pai suak hi.\nSia Dokham in kawlgam hong ciah sungin ‘Zomi leh Zogam’ a dingin asep abawl te leh mailam ah a ngimna te, a geelsa thute hong gen in cilltui kai liangin ka ngai hi. Tomvei sungin zankiim hong hita ahih manin Siapa zong zingsang ciangin maban nei lai ahih manin ciah dingin ka kitawi hi. Ka paikhak ding ciangin, “ Sia aw, na ciah ciangin lamkaal ah na niang dawn’ na dingin na zang in,” ci-in $50 lai-ip tawh ka pia hi. Sia Dokham in, “ Lungdam ing ei” ci-in ka khut hong len hi.\nOctober, 2013 in Siapa in hong nusiat vat ciangin ka dah mahmah a, ahi zongin ka lungkim mahmah hi. Siapa adam lai-in a kiang ah pai-in a thugen ngaihsak in na pa’n ka neihsun sum tawm cik ka piak khak manin hong nusiat hangin ka lungkim hi. Na pa’n ka deihna tel dingin hong um ing. Na pa ka gamtatna ah kisik lo hi ing.\nNa pa’n ka laigelh ngei Dr. Dokham in hoih a sak khat nang kong khak leh kong khak loh tel nawn keng. “Ka Sih Khit Ciang” cih thulu hi-in nasim khak nai kei leh www.zomidaily.com ah na zong le cin om ding hi. Na muh pak kei leh hong gen kik in, hong khak ding hi ing. Na pa in ka lunggulh tua hi!\nKhangluite in, ‘ Mihing leh papo’ ci uh hi. Na upmawh loh na kigin loh laitak in na it penpen khat in hong nusia leh na lung akim zo tattak diam!\nHong it den,\nPrevious: Cimphawng simding ~ Tg. Duhhawp & Tg. Haza\nNext: Nelson tu leh tate Tedim hongzin\nPu Thang Khan Gin leh apawlte Campaign ah lawhcing mahmah ~ Pu Go Sawm Khup\nTulaai Leitung Thuthang Tuamtuam Updates October 2, 2014\nZomi Nam Picinna Ding Tualsuak Lai Sinna Hon Pawi\nChristian Hymn te’ tangthu: Kei’ Ading Tam Khang Suangpi\nPa te ni “Pa te” pahtawi ni ~ Thang Do Khen


url: =Bang mangman na hiam? :: ZOMI DAILY\nposted on 15 October 2015 at 7:09 am Lomkholna: Article, DavidTuang\nNikhat ni cianga a pianzia ding, mang a man’ Joseph in, a mangmatte a gen ciangin a pianpih a sanggamte’n um loin, ko bawl gawp uh hi. Bek tham loin, a mangmat agen laitak a, a dinmun tawh a sanggamte’n en kha uh ahih manin simmawh in, zahpih zaw lai uh hi.\nThuak a kulte thuakin, thuman a kulna-ah thuman takin hong kalsuan toto ahih manin, a mangmat a tangtun’ ciangin mi tampitakte leh a simmawh, a zahpih a sanggam tengmah in ama hangin nuntakna leh gilvahna ngah lawh uh hi.\nNang zong, ngimna geelna(sun mang) tampi na nei kha ding hi. Na sun mangte na gen ciangin, nang din’mun tawh hong enkha mi pawlkhat in, hong zahpih in hong kobawl kha ding uh hi. Lungkia thanempahpah kei in.\nPasian’ hong lah kholhsa na sun mangte a tangtun dong thuman takin kalsuan in la, thuakzawhna tawh mainawt den in. Tuabang hipeuh leh ahun cin ciangin, hong zahpih in, hong koko teng mah in nang hangin nuntakna leh gilvahna ngah ding uh hi.\nPrevious: Tg Kap Sian Khai Samte Tuitum tungtaang Dahna sungpan Lungdam kohna\nNext: Zomi te mainawt pih ding lampi 21 te\nGamdang zum khempeuh Naypyidaw ah tuahkhitding khentat


url: =Ciik piakna ~ Bishop Lian Khen :: ZOMI DAILY\nCiik piakna ~ Bishop Lian Khen\nposted on 27 May 2016 at 7:50 am Lomkholna: Article, Biakna, BishopLiankhen\nTopa Jesu Christu sungah, kongit thuzui nu leh pa, u le naute aw, “Pa Pasian hong itna, ih Topa Jesu hong hehpihna leh, Kha Siangtho hong panpihna thupha in note tungah hong tung tahen” (cf. 2Cor. 13 :14).\nEite in Jesu sungah pumkhat (cf. Eph. 5:2132), ih hi a, anuam khawm adah khawmte ih hih mahbangin (cf. Rom. 12:15), ko munngak tualngak pawlpite (The Church in Homeland) in, no mundang gamdang aom pawlpi (The Church in Diaspora) te, nasep silbawlna, sum leh paai thalawhna leh pilna siamna zonnate ah daupai lawhcing in, Zogam tunnu leh lialeh taang Zo vontawite hambang ahuai, giabang a zunzo dingin, Missa biakpiakna, antan thungetna leh pumpi kideknate tawh konghuh kong panpihden uhhi.\nTu laitak, Kalay Siadaw uk, Zogam pawlpi-in, sepding bawlding tampitak gelna kinei hi. Tuate lakah, nasep maban pawlkhatte in: Laisiangtho teina, labu, thungetna bute puahphat ding leh ei Siadaw uk sung a, ngimna tupna leh sepding bawldingte (Vision and Mission) matun zawhnading hipha pen hi. Tua tawh kizomin, Pasian thu taangkona, tuaidawng naupangte pilna lamah pattah nadingte leh cidamna abucing khantohna leh muhkholh, theihkholh pi a, a tuahsia adongtuakte huh nading cih ngimna lianpite tawh ih kalsuan laitak a hihi.\nHih nasep hoihte ih kipat hangin, neihman laaman hihlo-in, kisapna leh lunggulhnate hang hizaw hi. Tuaban ah, ihgam ihlei tulta keuta, nekding dawnding hongpiazo nawnlo, nidang bangin thuzuite in aakhiing tuibuuk ki khamzo nawnlo, lokhawh singpuak, khawi leh vulh nate tawh piakkhiatna hongnei zo nawnlo, adang sumzon paaizon theihnading lah om tuanlo ahih manin, sak leh khanga azin, tuipigal a sumzong paaizong a, apaite mah muan leh suanpi pen a, hong kinei hita mai hi. Ko tualngakte’ lamenna phungpi na hita uhhi. Tua ahih manin” ih Zogam Nu Catholic pawlpi pan ahi zongin, mundang gamdang a, atungte mahmah in, sawm a khat piakna tawh ahi zongin, a tuam mahmah a kiphalna leh nong ciikpiaknate uh tawh nonghuh nongpanpih nading un, Pasian sawltaak leh Zogam tuucingpa ahi keimah in Pasian min tawh hongthum hongngak in kong lamen ngeungau hi.\nTopa Jesu, Jerusalem khuapi sungah gualzawhna tawh alut ni-in, atuan nadinga adeih lano bangin (Mt. 21:1-3), Topa in nang leh kei kiangpan a, adeih ih pilna ih siamna, ih neih ih lam sumleh paai, ih hatna leh ih tha ih ngalte sitlo in, lano neite mahbang in, Topa gam leh lei ading, kiphaltak a ih kipiakngam nading in hanciam ni. Topa bia in, ih anpal leh ih Siampi ante piaksiamleng, thukkikna Topa in, a sagihvei dongin hong piathuah laiding hi (cf. Sirach 357-10). Topa hongpiak thuphate, Topa adingin, piakik zangkik leng, Zarefath khua meigongnu a mahbangin, i beel sungah annel beingei nawnlo-in, i uum sungahzong sathau hongkiam ngeinawnlo dinghi (l Kumpi 17:12-16).\nJerusalem Biakinnpi sungah, mizawng meigongnu khat in, dangkasan tangnih a khiat lau pen, Topa’n amuhciang lungkimlua mahmah ahih manin, adangte sang pahtawina napia zaw lai hi (Lk. 2l:1-4). Atamna leh atawmna tungah Topa’ lungkim hizawlo-in, lungkimna leh phalna ngiattawh ihnei sunsun ih piakkhiat ngiatnate tungah, Topa lungkimzaw cihpen, meigongnu ciikpiakra tungtawnin, tel tak in ihmu theihi. Neilo pipi mah a, Pasian leh a kitangsam ih sanggam u leh naute ih it man aa, nek awl taak awl, sumcil gawlcil lianga, ih piak khiat tantan na-in, Pasian tungpan azah tampi-ih ngah kik nading ahihlam zong, ei khangthak thuzuite’n phawksiam theihsiam ni!\nTopa in, tangvalno khat ii, ngasa tawnnih leh khomun pumnga tawh, mipi tulngabang an navaakin, na lamdang lianpi nabawl hi (Jn. 6:9-13). A taktak in cileng, bangmah genthamlo hinapi’n, Top’n thupha a piaktakteh, mihingte khuak tawh ngaihsut zawhloh, nalamdang mahmah hong piang ahi hi. Tu in zong, nang leh kei in, ihneih ihlam, ihsum ihpaai, ihpilna ihsiamna, ihneih sunsunte, Topa piakhiaphot in kisin limlimleng, aman’ tuatung tawnin, na lamdang tampi hongbawl dinga ih ngaihsutlokal in, ih lamet ngamlo thupha tampite zong hong piakbehlai khading hi.\nTua ahih manin, thuzui nu leh pa, u leh nau akua mapeuh, Josuah mahbangin,’Kei leh ka innkuanpihte in ahih leh Topa’ na ka semding uhhi” (Joshua 24:15), acih mahbangin, nang leh kei-inzong, ih Paunak, Neek khawmlim, puakkhawm zang, cihtawh kizui-in, Thang Ho leh Lian Do te bangin, mimtang phelhawm, taangtang phelhawmte, ihhih nadingin ei khangthak, thuzui momno lia leh taang te’n, athak in khutkhat tawi khekhat khai banga, Topa leenggah huan sungah nasem khawmte ihhihzawh nading in, thala-in hanciam phapha ni!\nTua bangin, Topa hongpiak thupha hehpihnate, thaang zatlo, hingsaklo, veivialsaklo, ninpa kaaisaklo, kau bangsaklo-in, ih sansiam, ih zatsiam leh Topa mahmah in hong pungsak hongmengsak semsem ding a, hong tam semsem in, hawm hongcing zek hongcing ding a, ih khuasung ih tuisung ciat leh ihgam ihlei ah bangmah kitangsapnate hongom nawnloding, lungdeihteng liibang cing in, Zo LauKha hong paallun kikding hi.\nIh Zogam, Kalay Siadaw uk sung ah ih vaite khempeuh, ngimna tupna leh sepding bawldingte, maabang ih tunzawh nadingin, thuzui aneu alian, akua maciat in vainong dinpihtek nadingun, Topa sungah itna leh muanna lianpi tawh hong hanthawn in hongcial phapha ing. Zomite Pasian tanu/tapate, Zomite’ tunna mun khempeuh ah, ama deihna leh agam hong tung tahen! Nasep nabawlna khempeuh uhah, Topa’n daupaina, lawhcinna, matunzawhna leh kha cidamin, khansauna thuphate hong piahenla hong ompih tawntung tahen!\nEi Catholic Zomite, muntuam, gamtuam ah ih tun hang:\nPasian min tawh ki pumkhat ni.\nItna tawh kal suan khawm ni.\nThu khualna, thumaanna leh thumanna tawh khut kilen in Pasian ading leh ihmi ihsa te adingin, nahoih semkhawm ni.\nEi Zomite, Christian te, Abraham suan, Israel minam thakte hihang.\nZomi te ih tuntun na-ah, Pasian mi, Pasian tanu/tapate,\nZomi te ih omom na-ah, ih Pu ih Pate’ tul ngeilo ih Zo ngeina hoihte tawh Zogam, Zolei kepsiam, puahsiam in, Zomi ih hihna minamdangte mai ah kilangh sak ni! Pasian gam atungsak te hi ciat ni. Nagam hongtung ta hen! (Mt. 6:9-15).\nTunu Zogam, hong galdon zel aw,\nTuunu Zogam ah, sul hong hei zel aw,\nZo suan tate’n tunnu Zogam pan banzaal ziat suan kilen in,\nItna tawh hong ngaak ung, hongmuak ung.\nNong tundingkal na ngaklah mahmah ung.\nSian sinthu cii bangtheh in, i Zogam paallun sakveni. l Zo laukha asawtlo ciang paallun ding hi.\n(Ko innlam lolam a aom, Catholic Zomite’ lunggulh leh lungtup)\nTunnu Zogam aw, lungzuangin, na lungleng nawn ke’n,\nNa von tawite’n giabang hong zun kiknung e, giautau nawnloding, thumthum nawnloding,\nLunglenna khuituite nulnul nawnloding, lungdamna khituite guahsiangbang hongkia tading,\nNa von tawite, itna tawh pumkhat suakin, sul hong hei kik nung,\nZogam tunnu lambang hongpak ung, paak bang hong tawi ung, hong kisaktheih pih ung,\nZo Vaphual leh a lalsa khuaite tawh, na siangah, vabang hongzuan kiknung,\nTunnu Zogam, asawtlo ciang Zo laukha paallun tading, et in lawm in paallun semsemding,\nTunnu Zagam na om laiteng.\n(No mundang gamdanga aom, Catholic Zomite’ lunggulh leh lungtup)\nTunnu Zogam, mualsang dawnkhat pan, a gam vangla, mual zatam hal ah a om,\nZo vontawi thuzuite, an kaam limlo, ihmu theilo liang a hong phawkphawk,\nhong gal dondon, Zogam Nu Catholic Pawlpi, Kalay Diocese pan Siadawpa, Siampi, Nungak Siangtho,\nTangval Siangtho, Thuhilh Siate leh thuzui khempeuh te\nPrevious: Research & Development Report – Zomi te I mapan khoptheihtaktak nading\nNext: Zeisu Film Zokam tawh ki bawlding\nD.C Area Zomite sung pan Pilna lam gualzawhna pahtawina\nUN Card tawite theihding: UKM zato mankhangta ~ ZD\nThuthak Tomkimcing 20 July 2014\nPhone Screen khaangkhampi azatna hangin akhutpi tankhiat kuldektak


url: =Numeino khat alutang anat ciangin amit, anak, abil cihte panin sisan luangkhia :: ZOMI DAILY\nNumeino khat alutang anat ciangin amit, anak, abil cihte panin sisan luangkhia\nposted on 4 May 2017 at 10:18 am Lomkholna: News, Sawltak, Thailand, World\nThai gamsungah kum 7 apha numeino khat alutang anat ciangin amit, anak, abil leh avun panin sisan luangkhia cimawk hi. Tu numeino aminpen Phakamad Sangchai kici a, Thailand, Nongkghai khuapan ahihi.\nHihbangin sisan aluankhiat pen akipatzawh kha 6 bang phakhinta hi. Local Hospital ah akibawlbawl hangin noptuamlo, phatuamlo hi. Alutang anat ciangin sisan luangkhiakhia veve ahih manin, a innkuan pihte lungkham mahmah uh cih Daily Mail pan kiza hi.\nNumeino Phakamad Sangchai in agenkhiatna ah mikhempeuh in hongtheihding, minthanding bel utkeng. Ahi zongin hih natna lamdang panin hong huhtheiding omleh lunggulh mahmah ing. Hih siluang natna pen ka nuntakna hongsusia mahmah in, ahuaisiat semsemding patau mahmah ing ci’n genkhia hi.\nHih numeinu ii natna pen “Hematohidrosis” natna hiding in ki ummawh a, hihbang natna pen alamdang, aom ngeikhollo natna khat ahihi. Leitung mi 10 Million ciangin khatkhawngbek apiangthei natna namkhat ahihi.\nVideo etnopleh: Seven-year-old girl bleeds from her ears, nose, eyes and skin\nAlutang anat ciangin khua ul bangin si luangkhiagawp ci a, ahi zongin ana cihdan omlo cibilbel hi.\nNumeino Phakamad ii natna pen bangci ki theicianlianlo a, ahi zongin Doctors te’n asawtlo in theikhia, mukhiading in ki lamen cihi.\nAnu ii genna ah atanu pen amaitai mahmahkhat hi a, hihbang natna gilo aneih citciat hangin lungtang phatak in nuihmaiden hi ci’n genkhia hi.\nRelated: Thai ah Kawlgammi nasemkhat nasepna Boss pa’n thautawh kap\nTuaban ah atanu natna pen Internet tungtawn in ka zonkhiat uhciangin “Hematohidrosis” kici natna namkhat hidingin ka ummawh uh cihi. Ahi zongin zato panin Doctors te’n asawtlo in anatna taktak hong muhkhiat sakding uh ka lamen uh ci’n genkhia hi. ZD Sawltak #zomidaily\nPrevious: Gamtuamtuam ah WhatsApp tawlkhatsung siacip\nNext: Malaysia pan IS galkap khat Thai gamsung ah lutding ci’n patau mahmah uh\nJapan Gal Sung Dawi Havang Kal Pan – 5\nMalaysia golhguknek akankhia zumpi MACC ah Najib ki paipihta\nZYA makai te Australia ah zinding\nMalaysia Bukit Bintang ah Operasi lut, mi 42 kiman\nAtapa sang kahnuamlo ahih manin sikkhau tawh Gas bungtung ah kalhcip in sibupsak


url: =Vondeih Kep Ding – 13 (Pau Khan Kap) :: ZOMI DAILY\nposted on 30 November 2014 at 2:20 pm Lomkholna: Article, Paukhankap\nVondeih Kep Ding – 13\nKhanglui te’n “ Hakai pahtak, lungheng” acih kammal mah bangin Tawngno aw, na nau tawh veng leh paam in hong pahtaak laitak in misiat midaina khat peuh nong neih khak ding uh na pa, ka om na panin patau mahmah ingh.\nMi in hong pahtaak mahmah kimlai in zukham sa khawng in biakinn ah kikhawm le cin bang cidan in hong mu tam! Sun tangpi khawng in zukham sa-in lamdung khawng ah, “ hong ngappeuh hong pai, kihtak khat zong nei kengh! Pilna hi ta leh neihsa lamsa hi ta leh” ci-in peuh awng in, ku zanzan le cin mi in bangci hong mu tam! Na pa, patua mahmah ingh.\nTangvalno hih ta nahih man un numei hoih lo khat peuh in,“ pai o, video va en khawm ni! Beer vadawn lo ding ih hia” ci-in hong zol in hong\nzawn zongin pilvang in na om paukhankapding hong gen kholkhol nuam ingh! A diakdiak in numei tawh kisai, zawlthu tawh kisai ah minsiat mindai na, na neih khak ding mahmah napa kalung hi mawh ngaungau pen hi! Tuni ciangciang na unau un na nu hong cih bangbang, na pa kong gen bangbang in hong mang lai-in, hong zui lai na hih man un ka lungnuam tuam hi! Ahi zongin nahawh naciah na khempeuh vauh ko na nu leh na pa in hong zuisuk hong zuito zolo ka hih man un a zing ah na om a, a mial ah na om zong un hih kong gen thu te na man ngilh kei un maw! “ Thusia in mual kua khum , thupha in kongbiang kang lo” ci hi. Hih bangin kong gen ciangin na lawm na gual te tawh kithuah lo-in nopna hita leh dahna hita leh pai lo-in, ‘inn ah om cip in’ hong ci hi tuan kengh. A kilawm a kituak ciangin gamta-in na om ding hong deih hi zaw ing. Na pa zong ka khangno lai-in gualnop na hita leh dahna hita leh zanhak na ding aom leh zanhak in, gualnop na ding aom leh zong lawmte mah tawh a gualnuam thei pen dingin om ingh. Ahi zongin a hoih bek khat ciangin om ingh. No unau zong tua dan mah in om le uh cin hong deih ingh.\nLengna khat peuh ahi a, khual panin zing leh leng khat peuh ih neih ciang ahi zongin milak ah na nu kampau te khawng, na nu hong thugen te khawng dawng lawklawk in, nial lawklawk kei un maw. Tua bangin dawng lawklawk le uh cin mi’n “ hih te unau in, a nu uh hai bawl si e, zahtak kei tak ei” hong ci-in hong en-neu ding uh hi. Khanglui te’n “ Nu leh Pa thumang, a nahlawh peek” ci uh hiven! Na nau tawh milak khawng ah kitawngtawng le uh cin, “ nute hilh loh, pa te hilh loh hi’n teh maw” hong ci lel ding uh a, nalawm na gual un zong ‘hih te unau, nu’ thumang lo, pa’ thumang lo’ ci-in lawm dingin zong hong deih nawn lo ding uh hi.\nTua bek tham loh in khanglui te’n “ Tanu pahtaak, zawlgai” ci sawn sawn lai hi. Gamtat lukhek na khat peuh ah pilvang in na om un. Khanglui te kampau te pen a na mawk pau uh hilo in, a sin thu uh leh a tuah khak thu uh a na gengen uh hi.\nA tawpna ah na pa’n kong vaikhak nop khat in, na nau tawh, “ temta mai a, a kinuh khuaizuu, ciam nuam in liak nuam sese dah un maw” cih hong gen nuam ing. Lauhuai lua hi tua te!\nPrevious: Singkungpi le Naupangno Thu ~ Khat Thang\nNext: Sihkohna leh Dahna pulaakna


url: =Alamdang nate mu napi lamdang asalo mite :: ZOMI DAILY\nposted on 24 July 2015 at 9:58 am Lomkholna: Article, Hauthang\nPasian bawl nalamdang;\nPasian in nakhempeuh kipatna pian khiatna bawl khiatna hi cih ki umtek hi. Pasian bawlna lamdang tuamtuam te ah alamdang pen in Nuntak tawntungna Kha nuntak na ahihi. Adang te ah Mihing cii namkimh, Ganhing cii namkimh, Singkung, loopaa, Ni, Kha, Aksi, Leitung,Tui, Huih, Natna mankim damsak theihna leh adang tuamtuam tampi te kihel ahihi. Tua te Pasian vangliatna tawh kibawl cih kium tekhi.\nPasian mizat kamsang te bawl nalamdangte;\nPasian mizat kamsang bawl nalamdang cih the tulai thusuak nei aa, amawk ciakciak pawl hizawlo in tangtawng pek pan in Vanglian Pasian in ahunhun, aminamnam zui leh kisam asakna mun ahzat Vanglian Pasian kamsang te ahihi.\nHih Pasian mizat kamsang te in Dawi vangliatna nangzo hi. Huihpi , Guahpi daisak theihi. Aomlo nakhat akisambang in om sak thei hi. Behlap thei pungsak thei, liimcisak theihi. Pasian in apiak vangliatna ahawp, vaang akhen khiat tawh nalamdang bawl thei kimu thei sak nalamdang te ahihi.\nMipil misiam te bawlna lamdang te;\nPasian in abawlsa nate tung pan mihingte phattuamna hong pia thei nalamdang bawl khiat theihna te ahihi. Tua ngaih suttheihna ding Pasian hongpiak khuak ngaihsutna pan kipan ahihi. Tua te in bang teng hiam cih pawlkhat en pakleng,\n1. Ni tangtha tawh meivak theina van(solar power) nalamdang tuamtuamte\n2. Huih sung ah aom nate zang in Mel leh Aw kizasak kimu theihna nalamdang tuamtuamte\n3. Tui te tha deihbang in zang a, mihing phat tuamna ding akisam nasil tuamtuam bawl khiatna nalamdang tuamtuam te\n4. Leisung sumpiangte lakhia thei, amanphatna theitel in van namkim bawl khiatna nalamdang tuamtuam te\n5. Leitung singkung loopaa namtuamtuam te tungpan in Damna Zatui bawl khiat theihna nalamdang zatui nalamdang tuamtuam te\n6. Huih thazang in vantung ah Vasa bang in lengtheihna nalamdang kibawl tuamtuam te\n7. Tui tha zang in tuitungah Van namkim pua kawmkawm in khual zin theihna leh tuisung ah lutsuk in lampai theihna nalamdang tuamtuam te\n8. Na/Sil namkimte kigawm thei kikhen theih khingkhaina tuattheihna namkim nalamdang tuamtuam tawh kibawlte\nCihbang’ nalamdang tuamtuam ahihi. Hih mun te ah mihing khuasak nuntakna ah kilamdang ivanzat tampi te kibehlap ahihi.\nTulai Pasian nasem pawlkhat te bawl theih nalamdang te;\nAbeisa tuma kum 30 kum40 pawl pan kipan Zogam Pasian min paulap Mipawl khat nalamdang bawl na tuamtuam omngei ahihi. Tuate in bang teng hiam cih leh\n1. Lasasa in aki theilo khiatna neillo’ Heeedisei,disei Shalalalaala pan in seeeeei ci kituksak pen nalamdang mahmah ding in Zomi pawlkhat te in kimu denhi.\n2. Cina damsak thei Pasian vangliatna om khin a, Mipil te tungtawn in Siavuan te’n zatui zang in damsak theihna om khin hinapi Zato leitungah hizah atam in’ cina hihzah zato lum kitam te damsakna omlo cinadam thei kici peuhpeuh mi khat, Zomi te’n lamdang kisamah mah lel ahihi.\n3. Kamtuam pau khiatna nei icih ciang in Mikang kampau thei, China kampau thei, Hindi, Tamil, leh minamdang khat peupeuh kampau thei te kamtuam pau thei ahihi. Hunkhat lai in Shalama,Shalama , Heeediseisei, cih te amaute in hongngen uh teh Akhiatna athei Topa honghilh ci ziau uh a, Zomi te tuakampau kithupisim in lamdang kisam mahmah lel hun omngei ahihi.\n4. Hihmun ah Cina dam theite kici te Zoto cina omnamun ah apailam leh cina , khuttan khetan azawngkhal mite damsakna news sungah kimu ngeilo ahihi.\n5. Tua mahbang in kamtuampau thei kici te zong koikoiah kamphen in zong kizang lo a, gampua pai ding in hih leh biak innsung a, kamtuampau zuahzuah te Ambassy zum ah nakizang theikhollo ahihi. Minautang galtai te ading in UN zumah kamtuampau Heedidseididsei kizang theilo ahihi. Tua ahih man in alamdang nate munapi, zanapi, theina pi lamdang asa thei lo Zomi themthem kiom lai ahihi. Lim gen leng Khathu nial kitang pong mawksak hi.\nTua hi a, nisim in mihing ahi eite in Pasian bawlsa nate Nitang, Huih, Tui, Leitung te man neilo /lalo in kizang a, Pasian vangliatnatawh cidam kikzel in mipil misiam te tungtawn in zatui zahaa te zang in kicidam kik zel theihna pen lamdang zaw thamtham ahihi. Misim in huihsung ah kileng a, ipumpi mahmah kileng zong kiom in, mel kimu in internet ah thukizak nate ah Pasian vanglianna lamdang zawthamtham kimu ahihi.\nCinadam thei kici mipawl khat leh tawmcik alawn/khoih leh kituk cihte lamdang lo lua ahih lam thei huai mahmah ahihi. Tuate puan in kisilh thei hilo, kihona phone in kizang thei hilo, Lai kikhakna, melkimuhna in kizang theihilo, Nasep ngahna lah hilo, Khasum tamtuamna lahhilo te Lamdang isak luatna leh kimanna omlo kikhoptawp teh abei thei thute uangzatna hang in minam tampi te khantohna kizekai in hun bei ahihi.\nHi theih hileh hibang hun ah Kha leh taksa pumpi ki tonkhawm ahihna dungzui in ci lehsa ading neek lehdawn silh leh teen, kitangsap na ah I zat van nam tuamtuam min te kihilh kisin a, kipatah ding hun hongtung zo ahihi. Tua ahih man in mihing nunkhua ah alamdang taktak ahoihna lam te leh manneihna thumanpha te Lamdangsa in kihilh kisin huai mahmah hun ahihi.\nPrevious: Tapa taimang tangthu\nNext: Phawk gige in! (Two)\nKipsak pulakna (Affirmation for Success)